**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Φεβρουαρίου 2025, ημέρα Τρίτη και ώρα 16.07΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χριστόδουλου Στεφανάδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και του νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού».

Στη συνεδρίαση παρέστησαν η Υπουργός Πολιτισμού, κυρία Στυλιανή Μενδώνη, ο Υφυπουργός Πολιτισμού, κ. Ιάσων Φωτήλας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ, κύριε Υφυπουργέ, κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και του νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού».

Πριν προχωρήσουμε στη διαδικασία, η εισήγησή μου είναι να συνεχίσουμε, την Παρασκευή, στις 14 του Φλεβάρη, ώρα 10.00΄, με την ακρόαση των εξωκοινοβουλευτικών προσώπων, που θα έρθουν και στην 13.00΄, την ίδια ημέρα, να γίνει η συζήτηση επί των άρθρων.

Η επεξεργασία του σχεδίου νόμου προτείνω να ολοκληρωθεί, τη Δευτέρα, στις 17 Φλεβάρη, στις 15.00΄ με την τέταρτη συνεδρίαση, που θα διατεθεί για τη δεύτερη ανάγνωση. Όλες οι συνεδριάσεις θα πραγματοποιηθούν στην Αίθουσα Γερουσίας.

 Σύμφωνα με την κοινοβουλευτική τάξη, προχωρούμε στους Εισηγητές. Ο πρώτος είναι ο Εισηγητής της Πλειοψηφίας, ο κ. Λιβανός. Ένας διαπρεπής καρδιολόγος, που μπαίνει στα πεδία του πολιτισμού.

**ΜΙΧΑΗΛ ΛΙΒΑΝΟΣ** **(Εισηγητής της Πλειοψηφίας):** Κύριε Πρόεδρε, ευχαριστώ για τα καλά λόγια, αλλά ως συνάδελφος, νομίζω ότι δεν είστε αντικειμενικός. Και ευχαριστώ και πάλι.

Αξιότιμε, λοιπόν, κύριε Πρόεδρε, κυρία Υπουργέ, κύριε Υπουργέ, κυρίες και κύριοι συνάδελφοι, συζητούμε, σήμερα, στην Επιτροπή Μορφωτικών Υποθέσεων, το σχέδιο νόμου του Υπουργείου Πολιτισμού με τίτλο «Αναδιοργάνωση του νομικού προσώπου δημοσίου δικαίου με την επωνυμία ««Εθνική Πινακοθήκη-Μουσείου Αλεξάνδρου Σούτσου» και του νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού.»».

Στο πρώτο Μέρος του νομοσχεδίου και στα άρθρα 1 και 2, παρουσιάζεται ο σκοπός και το αντικείμενο συνολικά της νομοθετικής πρωτοβουλίας. Στο δεύτερο Μέρος, πιο συγκεκριμένα, καταγράφονται ρυθμίσεις, μέσω του νομοσχεδίου, για τον εκσυγχρονισμό της οργάνωσης και της λειτουργίας της Εθνικής Πινακοθήκης και τη βελτιστοποίηση της αποδοτικότητάς της. Ο λόγος της αναμόρφωσης αυτής κρίνεται επιβεβλημένος, διότι το θεσμικό πλαίσιο, που σήμερα διέπει τη λειτουργία της Πινακοθήκης, υιοθετήθηκε πριν από 44 έτη και χρήζει επικαιροποίησης, συν το γεγονός ότι χρειαζόταν κωδικοποίηση, σε ένα ενιαίο κείμενο για το σύνολο των διατάξεων, που αφορούν τον φορέα και τα Παραρτήματα αυτού, οι οποίες διατάξεις βρίσκονταν διάσπαρτες, σε διάφορα νομοθετικά σχέδια.

Έτσι, λοιπόν, καθορίζεται η νομική μορφή, η οποία παραμένει η ίδια, η έδρα και ο σκοπός του φορέα, οι πόροι και η περιουσία του, ο τρόπος επιλογής και οι αρμοδιότητες του Διοικητικού Συμβουλίου και του Γενικού Διευθυντή, η συγκρότηση των υπηρεσιών και οι αρμοδιότητες καθεμίας εξ αυτών.

Επίσης, προβλέπεται η δυνατότητα λειτουργίας βιβλιοπωλείου και εστιατορίων, εντός του κτιρίου της Εθνικής Πινακοθήκης.

Ως προς τη νομοθεσία, που, σήμερα, διέπει το θέμα της πρόσληψης προσωπικού, της επιλογής και της επιλογής Προέδρου και μελών του Διοικητικού Συμβουλίου στα νομικά πρόσωπα δημοσίου δικαίου, γίνεται η αντίστοιχη προσαρμογή και για την Εθνική Πινακοθήκη, ενώ, τέλος, προτείνονται ρυθμίσεις, που θα επιτύχουν την ενίσχυση της συνεργασίας του φορέα της Πινακοθήκης, με πολιτιστικούς και εκπαιδευτικούς οργανισμούς, στην Ελλάδα και το εξωτερικό, με στόχο τη μεγαλύτερη επιδραστικότητά του.

Στο τρίτο Μέρος του νομοσχεδίου, επιδιώκεται ο εκσυγχρονισμός της οργάνωσης και της λειτουργίας του Μητροπολιτικού Οργανισμού Μουσείων Εικαστικών Τεχνών Θεσσαλονίκης. Ένας Οργανισμός, που προέκυψε, το 2018, από τη συνένωση διοικητικών και καλλιτεχνικών λειτουργιών του Κρατικού Μουσείου Σύγχρονης Τέχνης, του Κοινωφελούς Ιδρύματος «Μακεδονικό Μουσείο Σύγχρονης Τέχνης», του Μουσείου Φωτογραφίας Θεσσαλονίκης και του Μουσείου Σύγχρονης Τέχνης «Άλεξ Μυλωνά». Μια συνένωση, που ήταν αποτέλεσμα πολυετών προσπαθειών, με στόχο την κοινή δράση και ανάδειξη του σύγχρονου πολιτισμού, στην πόλη της Θεσσαλονίκης, στη χώρα και διεθνώς.

Μετά από έξι χρόνια λειτουργίας, προτείνεται η αναδιοργάνωση του Οργανισμού, με ορθολογικότερη διάρθρωση των οργάνων και των διοικητικών λειτουργιών του, με στόχο τη διασφάλιση της οικονομικής βιωσιμότητας του, την ενότητα των υπηρεσιών, την εξοικονόμηση πόρων και τη βέλτιστη απόδοση του. Έτσι, με τις προτεινόμενες ρυθμίσεις, ισχυροποιείται θεσμικά ο φορέας και αναβαθμίζεται η ποιότητα υπηρεσιών. Περιλαμβάνονται, επίσης, διατάξεις, σχετικά με επωνυμία, έδρα, σκοπούς και μέσα εκπλήρωσής τους, διοικητική οργάνωση και αρμοδιότητες των οργάνων διοίκησης, πόροι και λοιπά ζητήματα οικονομικής και διοικητικής διαχείρισης.

Στο τέταρτο Μέρος του σχεδίου νόμου, περιλαμβάνονται ρυθμίσεις, σχετικά με τη συγκρότηση, τις αρμοδιότητες και τις λειτουργίες του Διοικητικού Συμβουλίου του Οργανισμού Μεγάρου Μουσικής Θεσσαλονίκης, την πρόσληψη Καλλιτεχνικού και Γενικού Διευθυντή και ο καθορισμός των αρμοδιοτήτων τους.

Στο πλαίσιο της ενίσχυσης και επικαιροποίησης του θεσμικού του πλαισίου, κρίνονται αναγκαίες και προτείνονται η μείωση του αριθμού των μελών του Διοικητικού Συμβουλίου, ο εξορθολογισμός της διαδικασίας πρόσληψης και η προσθήκη αρμοδιοτήτων σε Καλλιτεχνικό και Γενικό Διευθυντή, αντιστοίχως.

Με τις νέες ρυθμίσεις, επιτυγχάνεται η αποδοτικότερη λειτουργία του Οργανισμού, σύμφωνα με τις ανάγκες της εποχής και τις αιτιάσεις, που και ο ίδιος ο Οργανισμός, με τα στελέχη του, είχαν θέσει πολλές φορές προς την ηγεσία του Υπουργείου Πολιτισμού.

Στο πέμπτο Μέρος του σχεδίου νόμου, εισάγονται ρυθμίσεις σχετικά με το νομικό πρόσωπο ιδιωτικού δικαίου «Φεστιβάλ Κινηματογράφου Θεσσαλονίκης», όπου προβλέπεται η επέκταση των στοχεύσεων του φορέα, η μετονομασία του Διευθυντή σε Καλλιτεχνικό Διευθυντή και η ανακατανομή των αρμοδιοτήτων, μεταξύ του Καλλιτεχνικού και του Γενικού Διευθυντή, προκειμένου να είναι ευδιάκριτη η διαφοροποίηση μεταξύ τους. Η δε Διεύθυνση του Φεστιβάλ, μετονομάζεται σε «Καλλιτεχνική Διεύθυνση Φεστιβάλ».

Σε συνέχεια της βελτίωσης των υποδομών, στις ιστορικές Αίθουσες «Ολύμπιον» και «Παύλος Ζάννας», που, πραγματικά, αναβαθμίζουν την κινηματογραφική εμπειρία, προτείνονται πλέον και αλλαγές, που στοχεύουν στην ενίσχυση της διοικητικής οργάνωσης και λειτουργίας του Φεστιβάλ, καθώς και στην ισχυροποίηση της αποστολής του, στις νέες συνθήκες, που έχουν διεθνώς διαμορφωθεί.

Στο έκτο Μέρος του σχεδίου νόμου, προτείνονται διατάξεις, που αφορούν τη λειτουργία και τον εκσυγχρονισμό του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου, το οποίο μετονομάζεται σε «Ανώτερη Σχολή Καλής Τέχνης Μαρμαροτεχνίας Πανόρμου Τήνου».

Αναγνωρίζοντας τη μακραίωνη προσφορά των μαστόρων της Έξω Μεριάς της Τήνου, λατόμων, μαρμαράδων και καλλιτεχνών, στην τέχνη και τον πολιτισμό, το 1955, η ελληνική πολιτεία αποφάσισε την ίδρυση του Σχολείου αυτού. Από την ίδρυσή του έως και σήμερα, το Σχολείο υπηρετεί, συστηματικά και με συνέπεια, το εθνικό συμφέρον, καταρτίζοντας μαρμαροτεχνίτες, πολλοί από τους οποίους, στη συνέχεια, απασχολούνται σε εργασίες αναστήλωσης και αποκατάστασης των αρχιτεκτονικών και γλυπτικών θησαυρών από μάρμαρο των αρχαίων, των βυζαντινών, αλλά και νεότερων μνημείων της χώρας μας.

Η ιδιαίτερη φυσιογνωμία και λειτουργία του Σχολείου, στον Πύργο της Τήνου, γίνεται προσπάθεια σοβαρής θεσμικής αναβάθμισής της, προκειμένου ο Πύργος της Τήνου να αναδεικνύεται ως κέντρο μαρμαροτεχνίας, όχι μόνο του νησιού, αλλά και όλης της Ελλάδας και ταυτόχρονα, συνδέεται εξ ολοκλήρου με τη λειτουργία της Σχολής, υπό τη θεσμική προστασία και οικονομική χρηματοδότηση του Υπουργείου Πολιτισμού.

Πλήθος λειτουργικών ζητημάτων, που εκκρεμούσαν και η πάροδος, πλέον, των 65 ετών λειτουργίας, σε συνδυασμό με τις σύγχρονες απαιτήσεις του δημοσιονομικού, επαγγελματικού και εκπαιδευτικού τομέα, οδήγησαν στην ανάγκη εκσυγχρονισμού του ιδρυτικού νόμου του Σχολείου και αναμόρφωση του θεσμικού πλαισίου λειτουργίας του, με κύριο γνώμονα, πάντοτε, τη διατήρηση της ιδιαίτερης φυσιογνωμίας του.

Περιλαμβάνονται, λοιπόν, διατάξεις σχετικά με το εκπαιδευτικό πρόγραμμα και το πάσης φύσεως προσωπικό του Σχολείου, τη βελτίωση της διοικητικής του λειτουργίας και οργάνωσης, τη διασφάλιση της βιωσιμότητάς του, μέσω πλήρους κρατικής χρηματοδότησης από τον προϋπολογισμό του Υπουργείου και την καθιέρωση επαγγελματικών δικαιωμάτων και διδακτικών μονάδων για τους αποφοίτους του.

Στο έβδομο Μέρος του σχεδίου νόμου, περιλαμβάνονται ρυθμίσεις για την αντιμετώπιση προβλημάτων, που έχουν δημιουργηθεί, σε επιμέρους υπηρεσίες του Υπουργείου, με σκοπό την αποδοτικότερη άσκηση των αρμοδιοτήτων τους.

Ειδικότερα, πρώτον, θεσπίζονται κρατικά θεατρικά βραβεία «Μελίνα Μερκούρη» και «Δημήτρης Χορν», για την ενίσχυση των προσπαθειών νέων γυναικών και ανδρών ηθοποιών, αντίστοιχα. Τα βραβεία θα απονέμονται σε υποψήφιους και υποψήφιες αποφοίτους δραματικών σχολών, με ικανή πορεία στις θεατρικές σκηνές και με συμμετοχές σε παραστάσεις και ερμηνείες σε ρόλους, που αναδεικνύουν το ταλέντο τους, μετά από απόφαση πενταμελούς Επιτροπής, που θα συγκροτείται, με απόφαση του Υπουργού Πολιτισμού και θα αποτελείται από πρόσωπα εγνωσμένου κύρους του θεάτρου και των παραστατικών τεχνών.

Δεύτερον, ενισχύεται η προστασία των δικαιωμάτων πνευματικής ιδιοκτησίας επί οπτικοακουστικών έργων στο διαδίκτυο, με επιβολή, για πρώτη φορά, διοικητικού προστίμου, σε βάρος όσων αποκτούν παράνομη πρόσβαση σε αυτά, ενώ η νόμιμη πρόσβαση παρέχεται, μέσω συνδρομής, παραδείγματος χάρη, συνδρομητικές τηλεοράσεις και πλατφόρμες και με τον τρόπο αυτόν, αντιμετωπίζεται το σύνηθες φαινόμενο της παράνομης αγοράς και πώλησης λογισμικού ή εξοπλισμού, αποκωδικοποιητών παραδείγματος χάριν, που επιτρέπουν την παράνομη πρόσβαση σε προγράμματα, χωρίς την καταβολή της νόμιμης συνδρομής.

Προβλέπεται, πλέον, η επιβολή προστίμου τόσο σε βάρος του ιδιώτη χρήστη όσο και σε βάρος εκείνων, που εμπορεύονται τον παράνομο εξοπλισμό, ενώ το πρόστιμο διπλασιάζεται, σε περίπτωση υποτροπής. Επιπλέον, εκτιμάται ότι θα ενισχύσει αποτελεσματικά η ρύθμιση αυτή την προστασία του οπτικοακουστικού τομέα, καθώς επίσης και η επέκταση του δικαιώματος προσφυγής στη διαδικασία δυναμικού αποκλεισμού, σε ενδεχόμενη περίπτωση επικείμενης παράνομης προβολής οπτικοακουστικών έργων, μέσω διαδικτύου.

Τρίτον, ακολουθούν διάφορες διατάξεις, σε σχέση με την εύρυθμη λειτουργία διαφόρων φορέων, όπως είναι το νομικό πρόσωπο δημοσίου δικαίου «Μουσείο Παύλου και Αλεξάνδρας Κανελλοπούλου», το νομικό πρόσωπο δημοσίου δικαίου «Μουσείο Ακρόπολης», το νομικό πρόσωπο δημοσίου δικαίου «Οργανισμός Διαχείρισης και Ανάπτυξης Πολιτιστικών Πόρων» και το νομικό πρόσωπο ιδιωτικού δικαίου «Ελληνικό Ίδρυμα Βιβλίου και Πολιτισμού», προκειμένου να εξασφαλιστεί η εύρυθμη λειτουργία τους, η ανάπτυξη και η προβολή τους.

Τέταρτον, συμπληρώνεται το θεσμικό πλαίσιο, που διέπει την απαλλοτρίωση ακινήτων για αρχαιολογικούς σκοπούς, προκειμένου να προβλεφθεί η δυνατότητα του Υπουργείου Πολιτισμού να απαλλοτριώνει ακίνητα, που προορίζονται για την αποθήκευση και συντήρηση μνημείων, σύμφωνα και με την προβλεπόμενη, στο άρθρο 18 του νόμου 4858 του 2021, διαδικασία.

Πέμπτον, επιδιώκεται η αναβίωση και αξιοποίηση των δημοσίων ακινήτων στην περιοχή Τετραχωρίου Σουλίου, μέσω της πρόβλεψης της δυνατότητας σύστασης δικαιώματος επιφανείας επί αυτών. Σημειώνεται ότι το Σούλι βρίσκεται στα όρια των Νομών Θεσπρωτίας, Πρέβεζας και Ιωαννίνων και απαρτίζεται από τους τέσσερεις οικισμούς Σούλι, Μεσοχώρι, Σαμονίβα, Κιάφα, Αβαρίκος. Η ιστορικότητα της περιοχής, η σημαντική κτηνοτροφική δραστηριότητα, η ανάγκη διαχείρισης του χώρου, ως οικονομικό μέγεθος και το ιδιότυπο καθεστώς στις χρήσεις γης στην περιοχή, μετά από διαβούλευση και με τους τοπικούς φορείς και συνεπεία των αιτημάτων τους, καθιστούν επιτακτική την προτεινόμενη νομοθετική ρύθμιση, σχετικά με το ιδιοκτησιακό καθεστώς της περιοχής, ώστε να τύχει περαιτέρω οικονομικής και κοινωνικής ανάπτυξης.

Στο πλαίσιο αυτό, με την προτεινόμενη ρύθμιση, το δικαίωμα επιφανείας, που ήδη προβλέπεται στο νόμο 3986 του 2011, επεκτείνεται και στα δημόσια ακίνητα του Σουλίου, χωρίς πρόβλεψη καταβολής ανταλλάγματος.

Έκτον, εισάγονται ρυθμίσεις, με στόχο τη διευκόλυνση υλοποίησης των έργων του Υπουργείου Πολιτισμού, που είναι ενταγμένα στο Ταμείο Ανάκαμψης και Ανθεκτικότητας, καθώς και στο ΕΣΠΑ.

Στο Η΄ Μέρος του νομοσχεδίου, τροποποιούνται διατάξεις του νόμου 5105 του 2024, με σκοπό την ταχύτερη χρηματοδότηση του νέου προγράμματος Cash Rebate Greece, από ευρωπαϊκούς πόρους, για την αντιμετώπιση εκκρεμοτήτων από παρελθόντα έτη και την αντιμετώπιση ζητημάτων, που σχετίζονται, με την έναρξη του νέου καθεστώτος ενίσχυσης, παραδείγματος χάρη, προσαρμογές σε τροποποιήσεις του συστήματος διαχείρισης και ελέγχου του ΕΣΠΑ.

Συμπερασματικά, κυρίες και κύριοι συνάδελφοι, με το παρόν νομοσχέδιο, εκσυγχρονίζεται όλο το θεσμικό πλαίσιο λειτουργίας των ανωτέρω νομικών προσώπων, που περιέγραψα, επιλύονται ζητήματα λειτουργίας σε πλήθος υπηρεσιών και φορέων του Υπουργείου Πολιτισμού, πάντα με γνώμονα τις ιδιαιτερότητές τους, την επιβιωσιμότητα τους, την επίλυση προβλημάτων της καθημερινής τους λειτουργίας τα περισσότερα των οποίων οι ίδιοι οι φορείς ανέδειξαν, καθώς και την προσαρμογή και τη βέλτιστη λειτουργία τους στις προκλήσεις της εποχής, προκειμένου να αναδείξουν και να επεκτείνουν, ακόμη περισσότερο, την ήδη σημαντική πολιτιστική και καλλιτεχνική τους αποστολή.

Αναδεικνύεται, σε μια νέα διάσταση, η μακραίωνη κληρονομιά της Μαρμαροτεχνίας της Τήνου και δίνεται νέα πνοή στη Σχολή και στα παιδιά της τοπικής κοινωνίας, που θα την παρακολουθούν, μαζί με την επαγγελματική και καλλιτεχνική τους προοπτική και αναβάθμιση. Τέλος, ενδυναμώνεται θεσμικά, με σαφή τρόπο, το πρόγραμμα στήριξης των οπτικοακουστικών έργων στην Ελλάδα.

Όπως σε κάθε νομοθετική πρωτοβουλία αυτής της Κυβέρνησης, επιδιώκουμε τη σύνθεση απόψεων και την παράθεση προτάσεων, τόσο από τους φορείς, που θα προσκληθούν στην Επιτροπή, όσο και από όλες τις κοινοβουλευτικές δυνάμεις, προκειμένου να διασφαλιστεί η μεγαλύτερη δυνατή συναίνεση στην ψήφιση ενός τόσο σημαντικού και εκτεταμένου σε ρυθμίσεις, νομοσχεδίου. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Λιβανέ και το λόγο έχει η κυρία Παναγιώτα Γρηγοράκου, Εισηγήτρια της Μειοψηφίας.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε στα χέρια μας ένα νομοσχέδιο του Υπουργείου Πολιτισμού, που ήδη από το μακροσκελή του τίτλο, μας συστήνεται ως ένα ερανιστικό νομοσχέδιο, δηλαδή, ένα νομοσχέδιο, το οποίο, αφενός δεν φέρνει κάτι καινούργιο και αφετέρου, αναιρεί τα όσα ξέρουμε περί καλής νομοθέτησης, αφού θα έρθει να συμβάλει στο χάος της ελληνικής νομοθεσίας με διάσπαρτα άρθρα, που αφορούν, μάλιστα και πρόσφατα νομοσχέδια, που χαρακτηρίστηκαν, ως θεσμικές τομές, στο χώρο του Πολιτισμού, όπως για παράδειγμα στον πρόσφατο νόμο για τον ΕΚΚΟΜΕΔ και αλλαγές τις οποίες βλέπουμε για το καινούργιο ΕΛΙΒΙΠ.

Και φυσικά, αυτό το οποίο μας προκαλεί ιδιαίτερη εντύπωση, σε ό,τι αφορά το Β’ Μέρος και την Εθνική Πινακοθήκη, στην Αιτιολογική Έκθεση - και συμφωνούμε με αυτό- γράφεται επακριβώς ότι «κρίνεται σκόπιμη η κωδικοποίηση σε ένα ενιαίο κείμενο του συνόλου των διατάξεων, που διέπουν τη λειτουργία του φορέα και των Παραρτημάτων αυτού, οι οποίες βρίσκονται διάσπαρτες στην κείμενη νομοθεσία». Πράγματι, εμείς είμαστε σύμφωνοι με αυτό, ωστόσο, αυτό το οποίο βλέπουμε ότι θέλετε να επιτευχθεί στο Β’ Μέρος, δυστυχώς, δεν υπάρχει σε όλο το υπόλοιπο νομοσχέδιο και φυσικά, αυτό το οποίο θέλουμε να πούμε είναι ότι δεν είναι απαραίτητα αρνητικές οι διατάξεις, οι οποίες έρχονται- μάλιστα αρκετές είναι και προς την θετική κατεύθυνση- ωστόσο, αυτό το οποίο θέλουμε να κρίνουμε, για ακόμα μια φορά, είναι το γεγονός της προχειρότητας με την οποία έρχονται κάθε φορά τα νομοσχέδια.

Σε ό,τι αφορά τώρα το περιεχόμενο του νομοσχεδίου, κατά τη συζήτηση του Προϋπολογισμού του 2025 η κυρία Μενδώνη, η Υπουργός - και το αναφέρουν και συγκεκριμένα και τα πρακτικά - είχε αναφέρει ενδεικτικά ότι «Νωρίτερα, σήμερα το πρωί, εγκαινιάσαμε ανακαινισμένο το Αρχαιολογικό Μουσείο στο Αίγιο, στην αποκατασταθείσα παλαιά αγορά της πόλης. Πρόκειται για το 27ο μουσείο, από το 2020 έως σήμερα, που το Υπουργείο Πολιτισμού αποδίδει στους πολίτες και στους επισκέπτες της χώρας». Και πράγματι, είναι πάρα πολύ θετικό, το ότι έχουν εγκαινιαστεί πολλά μουσεία - 27 στον αριθμό από το 2020 - άλλα από αυτά προϋπήρχαν και έχουν ανακαινιστεί και άλλα έχουν ανεγερθεί. Ωστόσο, αυτό το οποίο πρέπει να λάβουμε υπόψιν μας, είναι ότι το να εγκαινιάσεις ένα μουσείο είναι το πρώτο βήμα - το οποίο είναι εξίσου σημαντικό- το επόμενο όμως στάδιο, είναι προφανώς, να μπορέσει αυτό το μουσείο να μην είναι ένα «κέλυφος», να επιτελεί πραγματικά το ρόλο του, δηλαδή, να «συνομιλεί» με την κοινωνία, να προσελκύει τους επισκέπτες και να αποτελεί κι ένα τοπόσημο της περιοχής, όπου βρίσκεται.

Πώς λειτουργούν λοιπόν, άραγε, αυτά τα 27 μουσεία, τα οποία έχουν εγκαινιαστεί από το 2020 έως και σήμερα και φυσικά, αν γίνεται μια αξιολόγηση αυτών των μουσείων και αν αυτή η αξιολόγηση συσχετίζεται και με τις αλλαγές, τις οποίες έρχονται στην Εθνική Πινακοθήκη;

Ένα ακόμα παράδειγμα, για το οποίο θα θέλαμε να μιλήσουμε και να αναφέρουμε σχετικά με τη μουσειακή πολιτική, την οποία ακολουθεί το Υπουργείο Πολιτισμού, είναι πως στις 22 Ιανουαρίου, καταθέσαμε, στα πλαίσια του Κοινοβουλευτικού ελέγχου, μία ερώτηση σχετικά με τα πωλητήρια των πέντε μεγάλων αρχαιολογικών μουσείων της χώρας και αυτό το οποίο παρατηρήσαμε ήταν ότι από την 1η Νοεμβρίου δεν λειτουργούν πωλητήρια, σε συγκεκριμένα μουσεία. Είναι προφανές, ότι από το πέρασμα και την αλλαγή, που έγινε σε νομικά πρόσωπα δημοσίου δικαίου, έπρεπε προφανώς και τα πωλητήρια αυτά να συνοδεύονται από αλλαγές, οι οποίες απαιτούν την έναρξη εμπορικής δραστηριότητας. Ωστόσο, είναι κάτι το οποίο το γνωρίζαμε, το γνώριζε το Υπουργείο Πολιτισμού και δεν μπορούμε να καταλάβουμε το λόγο, για τον οποίο υπήρχαν αυτές οι καθυστερήσεις.

Ένα άλλο κομμάτι, το οποίο αφορά τα μουσεία μας, είναι και το κατά πόσον είναι ανοιχτές στο κοινό διάφορες εκθέσεις. Για παράδειγμα, είχαμε το Αρχαιολογικό Μουσείο του Ηρακλείου, που εγκαινιάστηκε πρόσφατα και την περιοδική έκθεση, αλλά το θέμα είναι τι γίνεται με τη μόνιμη έκθεση και πώς λειτουργεί αυτή.

Θα μπορούσαμε τώρα να ταξιδέψουμε λίγο προς τη Θεσσαλονίκη, που θα μπορούσε να αποτελέσει και έναν city break προορισμό, εντός δύο - τριών ημερών, όπου κάποιος θα μπορούσε να δει πάρα πολλά πολιτιστικά μνημεία, καθώς η περιοχή της Θεσσαλονίκης είναι πολύ γνωστή για τον πολιτιστικό της πλούτο. Οι περισσότεροι βυζαντινοί ναοί, για παράδειγμα, που παραμένουν υπό τη διαχείριση της Εκκλησίας, λειτουργούν με ωράρια, τα οποία πάνε με βάση τις λειτουργίες. Το πρωί 08:00 – 12:00, όταν έχει Εκκλησία και το απόγευμα στον Εσπερινό. Αυτό, λοιπόν, σημαίνει ότι εάν κάποιος θέλει να γυρίσει στην περιοχή και να δει αυτά τα βυζαντινά μνημεία, δυστυχώς, σε δύο με τρεις ημέρες, λόγω των ωραρίων, δεν θα μπορούσε κάτι τέτοιο να συμβεί. Αντίστοιχα, στο Βυζαντινό Μουσείο της πόλης, εκτός από το πωλητήριο, είναι κλειστό και το εστιατόριο, το οποίο υπήρχε. Άρα, λοιπόν, εκτός από το ότι ένας επισκέπτης δεν μπορεί να πάρει κάποιο ενθύμιο, για να θυμάται την επίσκεψή του στο συγκεκριμένο μουσείο, δεν μπορεί να πιει ούτε ένα ποτήρι νερό, σε περίπτωση που το χρειαστεί.

Αυτό το οποίο θέλουμε να τονίσουμε είναι ότι, εν αντιθέσει με όλα αυτά, το MOMus, το Μητροπολιτικό Μουσείο, όπως βλέπουμε και στο site του, φαίνεται ότι είναι πιο ολοκληρωμένο, πιο συγκεντρωμένο, διότι βλέπουμε μια συγκροτημένη λειτουργία με εκπαιδευτικές δράσεις και προγράμματα, οργανωμένες ξεναγήσεις και μια πολιτική εισιτηρίων και ένα απολύτως ικανοποιητικό ωράριο.

Άρα, λοιπόν, αυτό το οποίο θέλουμε να τονίσουμε είναι ότι τελικά ένα θέμα, για το οποίο μιλάμε συνέχεια στο νομοσχέδιο του πολιτισμού, είναι το κομμάτι της υποστελέχωσης και εάν τα μουσεία μας έχουν το προσωπικό, το οποίο χρειάζεται. Γι’ αυτόν το λόγο, στο συγκεκριμένο νομοσχέδιο, επειδή υπάρχουν διατάξεις, που μιλούν για πρόσληψη προσωπικού και στην Εθνική Πινακοθήκη, αλλά και στο Μητροπολιτικό Μουσείο, εννοείται πως ξεκάθαρα είμαστε υπέρ των συγκεκριμένων διατάξεων.

Να συνεχίσουμε και να πάμε στο κομμάτι του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου, που, προφανώς, είναι θετικό και ορθά υιοθετήθηκαν και ενσωματώθηκαν συγκεκριμένα σχόλια της διαβούλευσης, τα οποία είχαμε παρατηρήσει λίγες ημέρες πριν την κατάθεση του νομοσχεδίου στη Βουλή και φυσικά, αυτά αφορούσαν, κυρίως, στη μετονομασία της Σχολής. Ωστόσο, αυτό το οποίο θα θέλαμε να επισημάνουμε, είναι κάποια άρθρα, τα οποία αφορούν στο Διευθυντή της Σχολής, που θα είναι μόνιμος υπάλληλος του Υπουργείου Πολιτισμού, αλλά στα απαραίτητα προσόντα δεν υπάρχει ούτε το να έχει ένα πτυχίο αγγλικών, το οποίο είναι πάρα πολύ σημαντικό. Μιλάμε, φυσικά, για ένα μόνιμο Διευθυντή, ο οποίος, πέρα από τη Σχολή, θα είναι και μέλος Γνωμοδοτικής Καλλιτεχνικής Επιτροπής για το Μουσείο του Γιαννούλη Χαλεπά και θεωρούμε ότι πραγματικά η συγκεκριμένη διάταξη είναι αρκετά φωτογραφική. Για το συγκεκριμένο κομμάτι του νομοσχεδίου, θα επανέλθουμε με περισσότερα και στην κατ’ άρθρον συζήτηση.

Ωστόσο, μια ερώτηση, την οποία θα μπορούσαμε να κάνουμε προς την Υπουργό, είναι ότι από τη στιγμή που περιμένουμε το νομοσχέδιο το μεγάλο, με τις παραστατικές τέχνες, το οποίο δεν γνωρίζουμε ακόμα πότε θα έρθει, για ποιο λόγο επιλέχθηκε να γίνει η διαδικασία αυτή τώρα και να μην έρθει σε ένα ενιαίο νομοσχέδιο, όπως αυτό το οποίο περιμένουμε;

Στο ΣΤ’ Μέρος, έχουμε την πνευματική ιδιοκτησία, όπου, για πρώτη φορά, μιλάμε για την επιβολή προστίμου στον τελικό χρήστη. Εδώ ανακύπτουν διάφορα ερωτήματα, όπως, για παράδειγμα, πώς μπορεί να γίνει άρση του απορρήτου, προκειμένου να εντοπίσουμε τον τελικό χρήστη, τον οποίο θεωρητικά βαραίνει το αδίκημα της πειρατείας και ο οποίος βλέπει παρανόμως διάφορες σειρές ή διάφορες ταινίες. Το ερώτημα, το οποίο έχουμε, είναι το εξής. Αυτό δεν προσκρούει στη νομοθεσία της Ευρωπαϊκής Ένωσης, για τα προσωπικά δικαιώματα και τελικά ποιον ψάχνουμε και τι ψάχνουμε; Έχει μεγαλύτερη σημασία να πιάσουμε τον τελικό χρήστη από το να πιάσουμε τον ενδιάμεσο, αυτόν, δηλαδή, ο οποίος παρέχει τη δυνατότητα στον τελικό χρήστη να δει παράνομα μια ταινία ή μια τηλεοπτική σειρά για παράδειγμα; Για την πνευματική ιδιοκτησία, προφανώς, θα επανέλθουμε και στην κατ’ άρθρον συζήτηση.

Πάμε στο κομμάτι του πολύπαθου ΕΚΚΟΜΕΔ. Σήμερα, ο κλάδος των οπτικοακουστικών παραγωγών βρίσκεται στην κρισιμότερη, ίσως, καμπή των τελευταίων ετών. Η περιβόητη πλατφόρμα, που έκλεισε τον Μάιο, τάχα, για να εξυγιανθεί ο πρώην ΕΚΟΜΕ και ήταν να ανοίξει τον Οκτώβριο, ακόμη είναι εκτός λειτουργίας. Την 1/10/2024 θα έπρεπε να είχαν εκδοθεί οι ΚΥΑ για τα καθεστώτα ενίσχυσης του κινηματογράφου, της τηλεόρασης, του animate, οι οποίες, βέβαια, ακόμα δεν έχουν εκδοθεί. Οι καθυστερήσεις έχουν οδηγήσει στην απώλεια project επενδύσεων του εξωτερικού, που θα μπορούσαν να έρθουν, στην Ελλάδα και να γυριστούν, αλλά τελικά τα γυρίσματα θα γυριστούν κάπου στο εξωτερικό.

Επίσης, φαίνεται ξεκάθαρα ότι έχει ανατραπεί το θετικό μομέντουμ του ν. 4487/2017, καθώς δεν υπάρχει καμία ασφάλεια και προβλεψιμότητα, σύμφωνα με την αρχή του κράτους δικαίου για το ελληνικό cash rebate. Τι έχουμε, λοιπόν, σήμερα και ποια είναι η κατάσταση;

Εκκρεμούν πάνω από 100 επαγωγές και τροποποιήσεις επαγωγών του ν.4487/2017 του έτους 2024 και ενδεχομένως, αυτός ο αριθμός να είναι και μεγαλύτερος, αφού υφίστανται αιτήσεις υπαγωγής, που επιβλήθηκαν, τα τέλη του ‘23 και για τις οποίες οι σχετικές αποφάσεις ακόμα δεν έχουν εκδοθεί.

Εκκρεμεί ο έλεγχος πάνω από 30 επενδυτικών σχεδίων, με τις περισσότερες αιτήσεις ελέγχου να έχουν υποβληθεί στον ΕΚΚΟΜΕΔ, προ αρκετών μηνών, σε δεκάδες επενδυτικά σχέδια, που έχουν ολοκληρώσει τον έλεγχο, τουλάχιστον, προ τριμήνου, δεν έχουν προχωρήσει οι πληρωμές των ενισχύσεων, παρόλο που ο ΕΚΚΟΜΕΔ, το Δεκέμβριο του 2024, ζήτησε για πλήθος επενδυτικών την υποβολή αιτήσεων καταβολής ενίσχυσης, και επιπλέον, ενώ υποτίθεται πως για το νέο πρόγραμμα ενίσχυσης του κινηματογράφου, το 2025, υπάρχουν διαθέσιμα πάνω από 100 εκατ. ευρώ, φαίνεται, σύμφωνα με τις πληροφορίες-βέβαια, αυτό μέλλει να μας το επιβεβαιώσετε ή να μας το διαψεύσετε- πως μέρος αυτών των χρημάτων θα χρησιμοποιηθεί για να καλύψει παλαιά χρέη.

Επειδή έχουμε πάρα πολλά να πούμε για το συγκεκριμένο νομοσχέδιο, γιατί όπως είπαμε είναι ερανιστικό και έχει πάρα πολλές διατάξεις, θα επανέλθουμε για περισσότερα στην κατ’ άρθρο συζήτηση, αφότου ακούσουμε και τους φορείς. Και να πούμε ότι σχετικά με το παρόν νομοσχέδιο το ΠΑΣΟΚ- Κίνημα Αλλαγής, επιφυλάσσεται για την Ολομέλεια.

Θα ήθελα, κύριε Πρόεδρε, να σας προσκομίσω τους φορείς, τους οποίους προτείνουμε. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει η κυρία Κοντοτόλη.

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ- ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ πολύ, κύριε Πρόεδρε.

 Κυρίες και κύριοι συνάδελφοι, συζητάμε, σήμερα, ένα ακόμη νομοσχέδιο του Υπουργείου Πολιτισμού, που παρά τον φαινομενικά εκτενή του τίτλο, στην ουσία, στερείται συνοχής και στρατηγικού οράματος. Οι ρυθμίσεις του θίγουν σημαντικούς φορείς πολιτισμού της χώρας μας, χωρίς όμως να εντάσσονται σε έναν ολοκληρωμένο σχεδιασμό, για την ανάπτυξη και τη βιωσιμότητα τους.

Η Κυβέρνηση φέρνει προς ψήφιση ένα νομοθέτημα, που υποτίθεται πως επιλύει ζητήματα, στο χώρο του πολιτισμού. Δεν αντιμετωπίζει, όμως τα πραγματικά προβλήματα των φορέων του πολιτισμού. Αντίθετα, εισάγει ρυθμίσεις, που εγείρουν σοβαρά ερωτήματα, ως προς τις προθέσεις της Κυβέρνησης.

Και ξεκινάμε με την Εθνική Πινακοθήκη και το Μητροπολιτικό Οργανισμό Μουσείων Θεσσαλονίκης. Η αναδιοργάνωση των δύο αυτών φορέων γίνεται, χωρίς συγκεκριμένη στρατηγική. Αντί να δούμε ενίσχυση της χρηματοδότησης και της στελέχωσης, βλέπουμε μια διαδικασία αλλαγής θεσμικού πλαισίου, που δεν συνοδεύεται από σαφείς στόχους. Ποια είναι η μελέτη βιωσιμότητας, πίσω από αυτές τις αλλαγές; Πώς διασφαλίζεται η αυτονομία και η λειτουργικότητα των οργανισμών; Απεναντίας, διακρίνουμε μια προσπάθεια πλήρους ελέγχου αυτών των οργανισμών, μέσω του διορισμένου, από τον εκάστοτε Υπουργό, Διοικητικού Συμβουλίου και του Γενικού Διευθυντή, με υπερεξουσίες.

Μάλιστα, στο άρθρο 9, ειδικά για την Εθνική Πινακοθήκη και το Μουσείο Αλέξανδρου Σούτσου, ο Γενικός Διευθυντής αναλαμβάνει σχεδόν αποκλειστικά όλες τις εισηγήσεις στο Διοικητικό Συμβούλιο. Λειτουργεί έτσι και με άλλα λόγια, ως ο τοποτηρητής του Υπουργού, γι’ αυτό και έχει πενταετή θητεία, με δικαίωμα ανανέωσης 2 ακόμη πενταετιών από τον ίδιο τον Υπουργό. Φτιάχνετε, δηλαδή, ένα μοντέλο διοίκησης απολύτως ελεγχόμενο από τον Υπουργό Πολιτισμού, περισσότερο για να εξυπηρετήσει τα κομματικά στελέχη, που επιζητούν μια καλά αμειβόμενη θέση, στον κρατικό τομέα παρά τον πολιτισμό.

Στο άρθρο 7, προβλέπεται ότι ο Πρόεδρος και ο Αντιπρόεδρος του Διοικητικού Συμβουλίου επιλέγονται, σύμφωνα με τις διαδικασίες του πρώτου Μέρους του ν. 5062/2023, περί επιλογής διοικήσεων στο δημόσιο τομέα. Το περίεργο, όμως και αυτό, που χρήζει μιας απάντησης, είναι ότι ενώ ο ν.5062 προβλέπει τετραετή θητεία των διοικήσεων, εδώ αναφέρεται τριετής θητεία. Θα θέλαμε μία πειστική απάντηση από την κυρία Υπουργό.

Πάμε στο Μέγαρο Μουσικής Θεσσαλονίκης και στο Φεστιβάλ Κινηματογράφου. Η ενίσχυση αυτών των πολιτιστικών θεσμών είναι αναγκαία, όμως λείπει η διαφάνεια, ως προς το πώς θα διατεθούν οι πόροι. Το Μέγαρο Μουσικής Θεσσαλονίκης, που έχει αντιμετωπίσει σοβαρά οικονομικά προβλήματα, τα τελευταία χρόνια, χρειάζεται ένα σαφές σχέδιο βιωσιμότητας και όχι αποσπασματικές ρυθμίσεις. Πρόκειται για μία πραγματική στήριξη ή για μία επικοινωνιακή ρύθμιση, χωρίς ουσία;

 Οι ρυθμίσεις για το μέγεθος του Συμβουλίου, αν, δηλαδή, θα είναι 7μελές από 10μελές, είναι δευτερεύουσας σημασίας. Μάλλον, η ουσία αυτών των ρυθμίσεων βρίσκεται στο άρθρο 52 και στην πρόσληψη του Γενικού και του Καλλιτεχνικού Διευθυντή. Αυτό σας ενδιαφέρει και πώς θα ελέγξετε τον Οργανισμό, με τις τοποθετήσεις διευθυντών της αρεσκείας σας, γι’ αυτό και οι συμβάσεις τους από τριετείς, εδώ μετατρέπονται σε πενταετείς - γαλαντόμους σας βρίσκω - και με δικαίωμα ανανέωσης για άλλα 5 έτη και εδώ το μοντέλο είναι ίδιο και απαράλλακτο: Διορίζουμε στο Διοικητικό Συμβούλιο, ελέγχουμε τον Οργανισμό με διορισμό διευθυντή. Δηλαδή, αυτό μου θυμίζει ένα επιτελικό κράτος, σε όλο του το μεγαλείο.

 Συνεχίζουμε με τη Σχολή Καλών Τεχνών Πανόρμου της Τήνου. Η μετονομασία της Σχολής σε «Ανώτατη Σχολή Καλής Τέχνης Μαρμαροτεχνίας» ακούγεται θετικά, αλλά είναι όντως και μια περίεργη ονομασία, πρώτον, διότι με την ονομασία «Ανώτερη» δεν σημαίνει ότι την κάνεις κιόλας Ανώτερη, αν δεν συνοδεύεται από συγκεκριμένες ρυθμίσεις και εξηγούμαι.

 Το σχέδιο νόμου αναφέρει ότι οι απόφοιτοι θα λαμβάνουν 120 διδακτικές μονάδες. Σύμφωνα, όμως, με το ευρωπαϊκό σύστημα μεταφοράς και συσσώρευσης ακαδημαϊκών μονάδων, οι 60 μονάδες ισοδυναμούν με ένα πλήρες έτος σπουδών.

 Άρα, την κάνετε Ανώτερη τριετούς φοίτησης, αλλά ουσιαστικά την υποβαθμίζετε σε διετούς, διότι πολύ απλά, αν ήταν ισοδύναμη της τριετούς φοίτησης, θα έπρεπε να συγκεντρώνει 180 διδακτικές μονάδες. Ας σημειωθεί εδώ, ότι οι δύο Σχολές, ΑΣΤΕΡ και ΑΣΤΕΚ στη Ρόδο, που είναι Τουριστικών Σπουδών και ανήκουν στο Υπουργείο Τουρισμού, είναι Ανώτερες και αντιστοιχούν σε 210 διδακτικές μονάδες, σχεδόν το διπλάσιο από της Μαρμαροτεχνίας. Τα συμπεράσματα είναι δικά σας.

Επίσης, δεν φαίνεται πουθενά ότι θα υπάρχει χρηματοδότηση από τον Κρατικό Προϋπολογισμό, παρά μόνον για τους μισθούς των διδασκόντων. Αφήστε που είναι τέτοια η εκτίμηση του Υπουργείου προς τους διδάσκοντες, που δεν προβλέπει τη συμμετοχή στην εκλογή νέων καθηγητών.

Σας το λέμε από τώρα στην πρώτη συνεδρίαση της Επιτροπής και θα το λέμε μέχρι να το υιοθετήσετε, να ονομαστεί «Ανωτέρα Σχολή Καλών Τεχνών» και να υπαχθεί στο Υπουργείο Παιδείας, όπως είναι από τον ιδρυτικό νόμο του 1955, η φοίτηση να είναι τριετής, με τουλάχιστον 180 διδακτικές μονάδες. Τα πτυχία να είναι επιπέδου 5 και ως προς το μισθολογικό ισοδύναμα με ΤΕ. Αυτό να ισχύει και για όλους όσοι έχουν ήδη πάρει πτυχίο. Να προβλέπεται χρηματοδότηση από τον Κρατικό Προϋπολογισμό. Να χορηγηθεί πάσο, αναβολή στράτευσης και η δυνατότητα φορολογικά να δηλώνονται, ως προστατευόμενα μέλη, για όσο διάστημα διαρκεί η φοίτηση στη Σχολή.

 Συνεχίζουμε με την υποστήριξη των Οπτικοακουστικών Έργων. Ο χώρος του Κινηματογράφου και των Οπτικοακουστικών Έργων χρειάζεται πραγματικά ένα ισχυρό και στοχευμένο πλαίσιο ενίσχυσης. Αντί γι’ αυτό η Κυβέρνηση φέρνει ρυθμίσεις γενικόλογες και ασαφείς, χωρίς ξεκάθαρες δεσμεύσεις για τα χρηματοδοτικά εργαλεία, χωρίς πρόβλεψη για την ενίσχυση της ελληνικής κινηματογραφικής παραγωγής και χωρίς μηχανισμούς ελέγχου της κατανομής των πόρων.

Κυρίες και κύριοι συνάδελφοι, γενικά στο νομοσχέδιο υπάρχουν θετικές ρυθμίσεις και θα μας βρουν σύμφωνους, αυτό όμως δεν αντιμετωπίζει τα κρίσιμα ζητήματα του πολιτισμού της χώρας μας.

Μετά, λοιπόν, τη συνάντηση των φορέων, θα τοποθετηθούμε και εμείς ξεχωριστά στο κάθε άρθρο και εκεί θα κάνουμε την τοποθέτησή μας.

Κλείνοντας, κυρίες και κύριοι, ο πολιτισμός δεν είναι απλώς ένας τομέας πολιτικής, είναι η ταυτότητά μας, είναι η κληρονομιά μας, είναι το μέλλον μας και αξίζει μια πολιτική, που να τον αντιμετωπίζει με σοβαρότητα, όραμα και σεβασμό.

Στο νομοσχέδιο αυτό, ναι μεν, υπάρχουν θετικά, αλλά αφήνει ανοιχτά ερωτήματα και προβληματισμούς. Θα μπορούσε να είναι μία ευκαιρία για πραγματική στήριξη των πολιτιστικών θεσμών, αλλά καταλήγει και δημιουργεί περισσότερες αβεβαιότητες.

Ως ΣΥ.ΡΙΖ.Α., θα συνεχίσουμε να διεκδικούμε ένα πολιτιστικό περιβάλλον, που στηρίζει τους δημιουργούς, εξασφαλίζει διαφάνεια και εγγυάται τη βιωσιμότητα των πολιτιστικών οργανισμών, γιατί ο πολιτισμός είναι δύναμη και η χώρα, που σέβεται τον πολιτισμό της, σέβεται τον ίδιο της τον εαυτό. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Κοντοτόλη.

Με την έγκριση σας θα πάρει τον λόγο ο κ. Μπιμπίλας, που έχει μια ειλημμένη υποχρέωση.

Το λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πάρα πολύ.

Η ειλημμένη υποχρέωση είναι η γενική δοκιμή, γιατί έχουμε πρεμιέρα το Σάββατο, στο θέατρο «ΑΚΡΟΠΟΛ» και χαίρομαι, γιατί η κυρία Υπουργός και ο κ. Υφυπουργός ενημερώθηκαν γι’ αυτό και μου δίνουν, μαζί με τους συναδέλφους, αυτή την άδεια.

Καταρχάς, να τονίσω ότι είναι ακόμα μια φορά ένα ερανιστικό πολυνομοσχέδιο, που το λάβαμε αρκετά αργά στα χέρια μας, για να είμαστε καλά προετοιμασμένοι. Είναι μια σωρεία άρθρων, που θέλουν πάρα πολλή αποκρυπτογράφηση.

Το νομοσχέδιο αυτό προσπαθεί να διορθώσει πολλές διάσπαρτες διατάξεις του παρελθόντος, όμως, άναρχα, που δημιουργούσαν πολλές φορές σύγχυση. Βλέπουμε ότι προσπαθεί να εκσυγχρονίσει πολλές πτυχές των πολιτιστικών μας πραγμάτων.

Είχα ετοιμάσει έναν λεπτομερή λόγο για το άρθρο, που ορθά αποσύρατε, μετά από διαμαρτυρίες των οργανισμών, σε σχέση με το επιπλέον δικαίωμα, που θέσατε για τους ραδιοτηλεοπτικούς οργανισμούς και χαίρομαι, που αποσύρθηκε.

Επίσης, να τονίσω ότι χρειάζεται μεγαλύτερη πρόβλεψη για τις κινηματογραφικές παραγωγές.

Διάσπαρτα, θα σας πω για τα άρθρα 57 έως 61, που ασχολούνται με το Φεστιβάλ Θεσσαλονίκης, μας βρίσκουν σύμφωνους σε πολλά, αλλά θα τα αναλύσουμε και στην επόμενη συνεδρίαση της Επιτροπής.

Τα άρθρα 62 έως 79, που αφορούν στις σχολές Μαρμαροτεχνίας της Τήνου, τα βλέπουμε θετικά, όπως επίσης, βλέπουμε θετικά ότι γίνεται Ανώτερη η Σχολή. Το σχέδιο νόμου κατηγοριοποιεί και βελτιώνει πολλές λεπτομέρειες για το Σχολείο και τα μνημεία της Τήνου, η οποία αποτελεί φάρο πολιτισμού και τουριστικό προορισμό μεγάλου κύρους, αφού είναι και η πατρίδα του σπουδαίου μας γλύπτη, του Γιαννούλη Χαλεπά.

Με τα άρθρα 80 - 81, ασφαλώς και είμαστε σύμφωνοι, γιατί τέτοιου είδους βραβεία δίνουν κύρος στο πολύπαθο επάγγελμά μας. Για τα πρόσωπα, που θα απαρτίζουν τις επιτροπές, θέλουμε οπωσδήποτε να είναι εγνωσμένου κύρους και ευχόμαστε να μην διαλέγονται ποτέ, βάσει κομματικών κριτηρίων, όπως έχει παρατηρηθεί, παλαιότερα. Σε κάθε είδους επιτροπή, να υπάρχει πλήρης διαφάνεια για το πως συστήνεται, ώστε να μην υπάρχει διαβλητότητα.

Αυτό που μας κάνει εντύπωση στο νομοσχέδιο είναι ότι για την Εθνική Πινακοθήκη και το Μουσείο Αλεξάνδρου Σούτσου κάνετε λόγο για την καταβολή επιδομάτων θέσης ευθύνης σε προϊσταμένους τεσσάρων περιφερειακών υπηρεσιών.

Περιμένετε και εσείς φαντάζομαι την ερώτηση από κάποιους να γίνει, δηλαδή, όταν κάποιος είναι σε θέση ευθύνης, πρέπει να παίρνει και ένα επίδομα θέσης ευθύνης;

Με το ίδιο σκεπτικό, θα έπρεπε να δίνετε επίδομα ευθύνης και σε άλλα επαγγέλματα, όπως στους γιατρούς, στους νοσηλευτές, που παίζουν με την υγεία των ανθρώπων.

Μήπως θα πρέπει να δίνουμε και επίδομα θέσης ευθύνης και στους παιδαγωγούς;

Δεν έχουν τεράστια ευθύνη αυτοί, που προσέχουν ανήλικα άτομα; Έχουν τεράστια ευθύνη.

Από τη στιγμή που μια θέση προϊσταμένου, διευθυντή, αμείβεται αρκετά καλά και καλύτερα από άλλους, ποιος ο λόγος να υπάρχει και το επίδομα θέσης ευθύνης;

Γνωρίζουμε ότι όσο ανεβαίνει κάποιος στην ιεραρχία, ανεβαίνει σε κλίμακα και η ευθύνη, εξ ου και οι μεγαλύτερες απολαβές.

Δεν νομίζετε πώς αυτά τα επιδόματα, που θα κληθεί να πληρώσει ο Έλληνας φορολογούμενος, θα του φέρουν για ακόμα μία φορά δυσαρέσκεια;

Μήπως αν έπαιρναν επίδομα ευθύνης κάποιοι, θα αποφεύγαμε τραγικές καταστάσεις και συνέπειες, όπως αυτό που συνέβη στα Τέμπη;

Κάνετε λόγο για σύσταση 75 επιπλέον θέσεων προσωπικού στην Εθνική Πινακοθήκη. Θα θέλαμε να ακούσουμε αναλυτικότερα τα σχέδια σας, για τους 75 επιπλέον υπαλλήλους.

Ποιες, ακριβώς, είναι οι σχετικές ανάγκες της Εθνικής Πινακοθήκης; Τι ακριβώς ανάγκες είναι, που θα στοιχίσουν, περίπου ακόμα 2 εκατομμύρια ευρώ; Κάνατε λόγο για επτά αυτοτελή γραφεία της Εθνικής Πινακοθήκης. Τι ακριβώς θα κάνουν αυτά τα επτά γραφεία και γιατί πρέπει να είναι επτά; Τι έργο θα επιτελούν, που μέχρι πρότινος δεν επιτελούνταν; Έτσι, πιστεύετε ότι θα βελτιωθεί η ποιότητα της ζωής του Έλληνα, δημιουργώντας θέσεις, που θα ζουν εις βάρος των φορολογουμένων και που θα προσφέρουν επί της ουσίας κάτι διφορούμενο ή αμφισβητούμενο; Προβληματιζόμαστε πάνω σε αυτό και θα θέλαμε να σας ακούσουμε.

Αναφέρετε, επίσης, για απαλλοτρίωση ακινήτων για αρχαιολογικούς σκοπούς. Θα θέλαμε να αναφερθείτε περισσότερο στο κομμάτι αυτό, παρότι μας βρίσκει σύμφωνους, γιατί και στην Αθήνα και σε όλη τη χώρα πλήθος ακινήτων κρύβουν στα έγκατα τους αρχαιολογικούς θησαυρούς.

Προσφάτως, σε οικόπεδο, που βρίσκεται και το 1ο Σχολείο της Αθήνας, που έχει δυστυχώς πέσει εξ ολοκλήρου τα τελευταία χρόνια, σε υπόγειο σπιτιού, υπήρχαν αρχαίοι τάφοι, τους οποίους τους μπάζωσαν.

Η πρόταση για πυροπροστασία των χώρων βρίσκει και εμάς ασφαλώς σύμφωνους. Βεβαίως και οφείλουμε να προστατέψουμε τα μουσεία και τους πολιτιστικούς χώρους από τις πυρκαγιές. Μας βρίσκετε απολύτως σύμφωνους, ώστε να παρθούν τα απαραίτητα μέτρα.

Επιπλέον, η πρόταση να υπάρχει στην Εθνική Πινακοθήκη εστιατόριο, κυλικείο, αναψυκτήριο, βιβλιοπωλείο, είναι πάρα πολύ ενδιαφέρουσα και ευχόμαστε να φέρει έσοδα.

Θα φέρει, όμως, τόσα πολλά έσοδα, για να καλύψει τα υπερβολικά νέα έξοδα, που προτείνετε; Εμείς το ευχόμαστε. Θα περιμένουμε δικές σας αναλύσεις, περισσότερο για τους στόχους σας και θα μιλήσουμε διεξοδικά στην επόμενη συνεδρίαση της Επιτροπής.

Λυπάμαι που ένα τεράστιο μέρος της ομιλίας μου δεν ειπώθηκε, γιατί δεν υπάρχει λόγος να ειπωθεί, αφού αποσύρατε αυτό το άρθρο.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της επιτροπής):** Κι εμείς ευχαριστούμε.

Ο κ. Δελής έχει το λόγο.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε.

 Κύριε Πρόεδρε, στο νομοσχέδιο υπάρχει μία λέξη - κλειδί και αυτή η λέξη είναι η λέξη «επιχειρηματικότητα». Με αυτήν την έννοια, με αυτήν την αντίληψη, είναι διαποτισμένο μέχρι το μεδούλι του και αυτό το νομοσχέδιο του Υπουργείου Πολιτισμού.

Αυτό ακριβώς κάνουν πως δε βλέπουν, ούτε το ΠΑΣΟΚ ούτε ο ΣΥ.ΡΙΖ.Α., γιατί άκουσα πολύ προσεκτικά τις τοποθετήσεις τους. Λέω «κάνουν», γιατί στην ουσία συμφωνούν με αυτή την κατεύθυνση της επιχειρηματικότητας στο χώρο του πολιτισμού και έτσι, την ώρα που η Κυβέρνηση τους δείχνει το φεγγάρι της επιχειρηματικότητας, τα Κόμματα αυτά κοιτάνε το δάκτυλο των ημετέρων και διάφορα άλλα σημαντικά, αλλά όχι τα πιο σημαντικά ζητήματα αυτού του νομοσχεδίου.

Αυτό, ως μια γενική εισαγωγή, γιατί με το νομοσχέδιο, πράγματι, εισάγονται μια σειρά από αλλαγές στη διοικητική δομή και τη διάρθρωση της Εθνικής Πινακοθήκης, του MOMus, δηλαδή, του Μητροπολιτικού Οργανισμού των Μουσείων των εικαστικών τεχνών της Θεσσαλονίκης. Είναι τέσσερα μουσεία στη Θεσσαλονίκη, αλλά είναι και ένα στην Αθήνα. Έχουμε μια ιδιότυπη σύμπραξη εδώ, κοινοπραξία, καθώς και του Μεγάρου Μουσικής και του Φεστιβάλ Κινηματογράφου της Θεσσαλονίκης.

Με τις αλλαγές αυτές, όπως συνάγεται από τα σχετικά άρθρα του νομοσχεδίου, αλλά και τη συνοδευτική του Αιτιολογική Έκθεση, επιδιώκεται πρωτίστως η μεγαλύτερη ευελιξία και αποτελεσματικότητα των προαναφερθέντων μουσείων, όπως και του Μεγάρου Μουσικής και του Φεστιβάλ Θεσσαλονίκης, ως προς την άσκηση επιχειρηματικής δραστηριότητας. Γι’ αυτό μιλάμε. Αυτή είναι η ουσία του νομοσχεδίου.

Μελετώντας κανείς το σημερινό νομοσχέδιο, αντιλαμβάνεται πολύ καθαρά ότι το Υπουργείο Πολιτισμού θέλει να ενισχύσει το σκέλος εκείνο της διοικητικής, οικονομικής διεύθυνσης των μουσείων, σαφώς διαχωρισμένο, σαφέστατα, από το καλλιτεχνικό σκέλος και το βάρος, βεβαίως δίνεται στο πρώτο, στο διοικητικό και το οικονομικό.

Η αντίληψη αυτή του Υπουργείου αποτυπώνεται ίσως, με τον πιο εμβληματικό τρόπο, στην προβλεπόμενη νεοπαγή θέση του Γενικού Διευθυντή όλων αυτών των νομικών προσώπων - φορέων του πολιτισμού. Ένας γενικός διευθυντής, ένας μάνατζερ, ένας CEO, ο οποίος, με τις αρμοδιότητες, που του ανατίθενται, καθίσταται ουσιαστικά ο απόλυτος άρχοντας του κάθε πολιτιστικού φορέα.

Καθώς φαίνεται, δε, το Υπουργείο Πολιτισμού έχει ήδη υπόψη του αρκετούς κατάλληλους μάνατζερ για τα μουσεία και για τους οργανισμούς τους προαναφερθέντες, καθώς κάνει και την εξαίρεση, μοιάζει φωτογραφική, οφείλουμε να ομολογήσουμε, αυτή η εξαίρεση, να διορίζονται, ως γενικοί διευθυντές, ακόμη και υπάλληλοι του Υπουργείου των φορέων Γενικής Κυβέρνησης.

Χαρακτηριστικό, δε, για την εμβάθυνση της επιχειρηματικής λειτουργίας των φορέων αυτών είναι και το ότι, όσον αφορά πάλι στην Εθνική Πινακοθήκη, μεταξύ των υποψηφίων μελών του διοικητικού συμβουλίου, μπορούν να είναι και δωρητές και υποστηρικτές της τέχνης και του έργου της Εθνικής Πινακοθήκης «Μουσείο Αλεξάνδρου Σούτσου», όπως χαρακτηριστικά αναφέρεται. Ακόμη, δηλαδή και εκπρόσωποι μεγάλων επιχειρηματικών ομίλων, στο χώρο του πολιτισμού, όπως, παραδείγματος χάρη, τα διάφορα ιδρύματα, αλλά ακόμα και εκπρόσωποι, φυσικοί εκπρόσωποι του εφοπλιστικού ή άλλου τμήματος του κεφαλαίου.

Ενώ, δε, στις διοικήσεις των μουσείων αυξάνεται η παρουσία των μεγαλοεπιχειρηματιών, έχει σημασία, κύριε Πρόεδρε, αυξάνεται η παρουσία αυτών και των ιδρυμάτων τους, οι εκπρόσωποι των καλλιτεχνικών, την ίδια στιγμή, εξοβελίζονται από τις διοικήσεις αυτές. Αυτό συνιστά, βεβαίως, πρόβλημα, κατά την άποψή μας. Πρόβλημα στις διευθύνσεις, δηλαδή, να μην υπάρχουν εκπρόσωποι του Εικαστικού Επιμελητηρίου της Ελλάδας και να είναι αποδυναμωμένη έως ανύπαρκτη η εκπροσώπηση των ανθρώπων των τεχνών.

Τι να πω, κυρία Υπουργέ;

Θα τρίζουν τα κόκαλα του Ζαχαρία Παπαντωνίου, που ήταν και ο μακροβιότερος Πρόεδρος και Καλλιτεχνικός Διευθυντής της Εθνικής Πινακοθήκης, από τα 2018 μέχρι το 1940.

Για την Εθνική Πινακοθήκη, πιο συγκεκριμένα, ορισμένα πράγματα. Πρώτος αναφερόμενος σκοπός του μουσείου είναι η συμμετοχή σε ευρωπαϊκά προγράμματα και προγράμματα διεθνών οργανισμών και αυτό, βεβαίως υπάγεται στην αντίληψη της επιχειρηματικότητας. Αυτή η επιχειρηματική δραστηριότητα του Μουσείου, της Εθνικής Πινακοθήκης, δηλαδή, αναδεικνύεται και από τις βασικές πηγές χρηματοδότησης, που είναι στην ουσία η εμπορική αξιοποίηση της περιουσίας του, υποδομές, έργα τέχνης, έσοδα από εισιτήρια.

Στην Εθνική Πινακοθήκη, υπάρχει εισιτήριο, είναι 10 ευρώ. Πρέπει να δώσεις, για να μπεις μέσα. Φανταστείτε τώρα μια οικογένεια.

Είναι ο πλούτος, ένα μεγάλο κομμάτι του πλούτου της σύγχρονης ελληνικής τέχνης, των εικαστικών, έσοδα από πώληση εκδόσεων, έσοδα από μετοχές σε τράπεζες, αυτά διαβάζουμε εδώ.

Στο δε εννεαμελές διοικητικό του συμβούλιο ορίζεται, κύριε Πρόεδρε, ξέρετε ποιος;

Ο Πρόεδρος του Διοικητικού Συμβουλίου της Εθνικής Τράπεζας, στην Εθνική Πινακοθήκη, παρακαλώ. Δεν ξέρω τι σχέση υπάρχει, ποια συνάφεια υπάρχει, ανάμεσα σε αυτά τα δύο Ιδρύματα. Είναι αυτό που λέμε για την επιχειρηματικότητα.

Και σήμερα, βεβαίως, υφίσταται διευθύντρια, είναι η κ. Τσιάρα, που έχει κυρίως το χαρακτήρα του καλλιτεχνικού διευθυντή. Με το νομοσχέδιο, όμως, είπαμε ότι προβλέπεται η θέση του Γενικού Διευθυντή, διορισμένου μάλιστα από το Υπουργείο, που θα έχει κυρίως την ευθύνη της επιχειρηματικής, της οικονομικής διαχείρισης του Μουσείου.

Μάλιστα, είναι ενδεικτικό, χαρακτηριστικό της επιχειρηματικής λειτουργίας της Εθνικής Πινακοθήκης, το ότι υπάρχει ένα 25%, ποσοστό εξοργιστικό, κατά την άποψή μας, των εγκαταστάσεών της προβλέπεται, σύμφωνα με το νομοσχέδιο, ότι μπορεί να παραχωρείται, κατά παρέκκλιση μάλιστα των χρήσεων γης, σε επιχειρηματικές δραστηριότητες, που συνδυάζονται με την τουριστική αξιοποίηση του Μουσείου, δηλαδή εστιατόριο, κυλικείο, αναψυκτήριο και ούτω καθεξής.

Θα μου πείτε ότι και σήμερα λίγο - πολύ γίνεται αυτό, στο site του Μουσείου, αν μπει κάποιος, βλέπει ότι οι χώροι, που και σήμερα διαφημίζονται, ως χώροι διενέργειας δεξιώσεων και άλλων «κοσμικών» εκδηλώσεων, που, πέρα από τον ελιτισμό τους και το target group, στο οποίο απευθύνονται και που είναι βέβαια τα υψηλά βαλάντια, κύριε Υπουργέ, δεν είναι τώρα οι φτωχοί και οι άνεργοι άνθρωποι, έρχονται σε πλήρη αντίθεση όλα αυτά και υποβαθμίζουν δραματικά την ίδια την κοινωνική λειτουργία ενός μουσείου, γιατί η αποστολή ενός μουσείου είναι πρωτίστως ο κοινωνικός του ρόλος και η αποστολή.

Έχουμε και το παράδειγμα του Μουσείου Κανελλοπούλου, ακριβώς πίσω από την Ακρόπολη, στη βόρεια πλευρά, ένα εξαιρετικό μουσείο, όπου και εκεί προστίθεται και η λειτουργία εστιατορίου, παράλληλα με το αναψυκτήριο και το κυλικείο.

Αν αυτά δεν είναι επιχειρηματικότητα, τότε πέστε μου εσείς τι άλλο μπορεί να είναι;

Για το MOMus, για το Μητροπολιτικό Οργανισμό Μουσείων Θεσσαλονίκης, που είναι, βεβαίως, νομικό πρόσωπο ιδιωτικού δικαίου, σε αντίθεση με την Εθνική Πινακοθήκη που είναι ν.π.δ.δ., η σύσταση και σε αυτόν τον καινούργιο σχετικά Οργανισμό μουσείων, η σύσταση του Δ.Σ. είναι ενδεικτική και εδώ του επιχειρηματικού προσανατολισμού, που επιχειρείται να δοθεί και γι’ αυτό το Μουσείο.

Στο επταμελές Διοικητικό του Συμβούλιο -ήταν εννεαμελές πριν, τώρα γίνεται επταμελές- υπάρχουν δύο εκπρόσωποι: Ο ένας εκπρόσωπος είναι ο Πρόεδρος της Διεθνούς Έκθεσης Θεσσαλονίκης -στο Μητροπολιτικό Οργανισμό των Μουσείων της Θεσσαλονίκης, ο Πρόεδρος της Έκθεσης- ξέρουμε ποιος είναι ο χαρακτήρας της έκθεσης. Έτσι δεν είναι; Ο άλλος είναι ο Δήμαρχος Θεσσαλονίκης. Καθ’ όλα σεβαστή και άξια θέση, αλλά δεν ξέρω τι συνάφεια έχουν όλα αυτά. Μάλλον, υπάρχει μια συνάφεια, την υποπτευόμαστε, γιατί επιδιώκεται η συμβολή και αυτού του Μουσείου στην επιχειρηματική, τουριστική στροφή και δραστηριότητα, ενταγμένη, βεβαίως, στους γενικότερου σχεδιασμούς για την αξιοποίηση της Συμπρωτεύουσας, ως οικονομικού κόμβου και με ιδιαίτερο ρόλο, βέβαια, της Διεθνούς Έκθεσης της πόλης, ως προς αυτό.

Γενικά, βλέπουμε ότι οι επιχειρηματικοί κολοσσοί, οι οποίοι δραστηριοποιούνται και στο χώρο του πολιτισμού, τα τελευταία χρόνια, με ιδιαίτερη μάλιστα ένταση, έχουν εισχωρήσει, με διάφορους τρόπους, τόσο στη διοίκηση όσο και στην εν γένει δραστηριότητα των μουσείων. Γι’ αυτό, άλλωστε, μπαίνουν και στη διοίκηση, παρεμβαίνοντας ακόμα και στο ίδιο το περιεχόμενο τελικά των μουσειακών εκθέσεων. Δηλαδή, με λίγα λόγια, παρεμβαίνουν άμεσα και αξιοποιούν τον ιδεολογικό ρόλο, που επιτελεί αντικειμενικά η τέχνη και οι φορείς της, από τη σκοπιά, βεβαίως, των δικών τους συμφερόντων και όχι από τη σκοπιά των λαϊκών συμφερόντων. Γιατί όλα τα συμφέροντα σε μια ταξική κοινωνία δεν είναι ίδια, είναι αντιτιθέμενα.

Για το Μέγαρο Μουσικής της Θεσσαλονίκης διαφαίνεται πως το Υπουργείο και εδώ επιχειρεί να κατοχυρώσει τις προϋποθέσεις, για να ολοκληρώνεται και εκεί ο επιχειρηματικός σχεδιασμός του Μεγάρου, χωρίς να διακόπτεται από κάτι δεσμεύσεις γραφειοκρατικές και νομικές ρυθμίσεις. Αυτή είναι και η επιδίωξη, θα γίνουμε πιο συγκεκριμένοι και πιο αναλυτικοί στη συνεδρίαση επί των άρθρων, που θα είναι την Παρασκευή.

Για το Φεστιβάλ Κινηματογράφου -να σταθούμε λιγάκι εδώ- είναι σαφές ότι στο νομοσχέδιο επεκτείνεται η δραστηριότητα του θεσμού του Φεστιβάλ Κινηματογράφου, όχι μόνο στον κινηματογράφο, αλλά σε όλα τα οπτικοακουστικά μέσα και έχει σημασία αυτό. Στα πλαίσια της αποκαλούμενης «πολιτιστικής βιομηχανίας», για τον όρο έχουμε αρκετές ενστάσεις, εν πάση περιπτώσει, έχουμε επισημάνει πολλές φορές ότι ο κινηματογράφος και ευρύτερα ο οπτικοακουστικός τομέας συγκεντρώνουν το ενδιαφέρον, βεβαίως και του αστικού κράτους και στο επίπεδο των επενδύσεων και της οικονομικής δραστηριότητας. Υπάρχουν μεγάλα περιθώρια κερδοφορίας, άλλωστε, αλλά κυρίως, λόγω της μεγάλης διεισδυτικότητας του μέσου σε ευρύτερες λαϊκές μάζες. Όλοι γνωρίζουμε τη δύναμη της τέχνης και ιδιαίτερα των οπτικοακουστικών μέσων, που αξιοποιείται, βέβαια, για λόγους προπαγάνδας της κυρίαρχης ιδεολογίας, προκειμένου να ενσωματώσουν ευρύτερες λαϊκές μάζες στην κυρίαρχη πολιτική. Ο στόχος είναι να αλλάξει, με λίγα λόγια, ο χαρακτήρας του Φεστιβάλ Κινηματογράφου, εισάγοντας αυτή τη διευρυμένη, πολύ γενική έννοια «οπτικοακουστικό». Να γίνει και οπτικοακουστικό, δηλαδή το Φεστιβάλ Θεσσαλονίκης, έτσι ώστε να μην το λέμε πια «Φεστιβάλ Κινηματογράφου» αλλά να το λέμε - δεν ξέρω αν θα ονομαστεί - «Φεστιβάλ Οπτικοακουστικού της Θεσσαλονίκης». Όσοι έτυχε να παρακολουθούμε, όλα αυτά τα χρόνια και από παλιά αυτό το Φεστιβάλ, δεν μπορούμε να το χαρακτηρίσουμε έτσι, διότι περιλαμβάνει το «οπτικοακουστικό» κάθε πιθανή δημιουργία, εκτός κινηματογραφικού έργου. Πρόθεση φαίνεται να είναι η κυριαρχία των ισχυρών, μέσω των τηλεοπτικών καναλιών και των streaming πλατφορμών, ως μέσο, το οποίο πουλάει, βέβαια - είναι η αλήθεια αυτή - πιο πολύ και πιο σίγουρα, εξασφαλίζοντας υψηλά κέρδη, αλλά και γι’ αυτό θα πούμε λίγα περισσότερα πράγματα στην επόμενη συνεδρίαση.

Συνοπτικά, με αυτό το νομοσχέδιο, υλοποιούνται οι στόχοι των μεγάλων παραγωγών, μέσω και των τηλεοπτικών καναλιών, για να βρουν θέση στο λεγόμενο market, στο παζάρι, στην αγορά Θεσσαλονίκης, προκειμένου να βρουν καινούργιες αγορές.

Για τη Σχολή της Τήνου, τώρα δυο λόγια. Επειδή διατείνεται το νομοσχέδιο ότι αναβαθμίζεται αυτή η σχολή, έχουμε αντίθετη άποψη. Διαβάζοντάς το, στην πραγματικότητα, δεν πρόκειται για ουσιαστική αναβάθμιση. Την ονομάζει το Υπουργείο «Ανώτερη Σχολή της Τήνου», τη Σχολή Μαρμαροτεχνίας, για να μπορεί να ενταχθεί, ως προς την κλίμακα προσόντων στο επίπεδο 5, ενόψει και του νομοσχεδίου, που αναμένουμε για την καλλιτεχνική εκπαίδευση.

Ναι, είναι, όμως, χαρακτηριστικό, ότι αυτή η Σχολή δεν χρηματοδοτείται καθόλου από τον Κρατικό Προϋπολογισμό, μα καθόλου, αλλά μόνο από ίδια έσοδα και Ευρωπαϊκά Προγράμματα. Δηλαδή, με λίγα λόγια, εξωθείται ακόμα περισσότερο στην αναζήτηση πόρων και αυτή η Σχολή από την επιχειρηματική δραστηριότητα και την ανταποδοτική λειτουργία.

Καμία αναφορά δεν γίνεται για τις υποδομές, για τις οποίες μάλιστα ορίζεται Εφορεία, στην οποία συμμετέχει και η Εκκλησία, που θα κάνει και η ίδια η Εκκλησία επιχειρηματική δραστηριότητα. Θα μου πείτε, δεν είναι καινούργιο αυτό, θα ασκεί επιχειρηματική δραστηριότητα, με τις υποδομές της Σχολής, η οποία αναλαμβάνει, συγγνώμη, «δύναται να αναλαμβάνει», λέει το νομοσχέδιο, αυτό λέει, «δύναται να αναλαμβάνει η Εκκλησία ακόμα και τη σίτιση των σπουδαστών της Σχολής». Την ίδια στιγμή, βέβαια, που βασικά ζητήματα, όπως είναι η στέγαση, αλλά και η σίτιση των σπουδαστών της Σχολής Μαρμαροτεχνίας της Τήνου δεν λύνονται, δεν αντιμετωπίζονται.

Για τα πνευματικά δικαιώματα, πέρα από τις γενικές θέσεις, τις οποίες έχουμε διατυπώσει γι’ αυτά, με το νομοσχέδιο, διαφαίνεται η προσπάθεια της Κυβέρνησης να λύσει, μέσα μάλιστα από έναν δικονομικό σχολαστικισμό, θα έλεγε κάποιος, ζητήματα, τα οποία προκύπτουν με προσφυγές σε δικαστήρια και εν γένει δικαστικές διαμάχες, γύρω από τα ζητήματα των πνευματικών δικαιωμάτων. Αποδεικνύεται έτσι και αναδεικνύεται, ότι το ζήτημα των πνευματικών δικαιωμάτων είναι ένα σύνθετο ζήτημα και σε αυτό το σύστημα δεν ακουμπά την ουσία και την προστασία, τελικά, της καλλιτεχνικής δημιουργίας, η οποία δεν προστατεύεται τελικά, το αντίθετο, αποτελεί ένα πεδίο κερδοφορίας των μεσαζόντων και των μεγάλων επιχειρηματιών του χώρου των τεχνών, το οποίο, προκειμένου να διασφαλιστεί, υποτίθεται, κυριολεκτικά μία Βαβέλ από νομικές διαδικασίες, όπου τελικά στο εδώλιο θα κάθεται ο ίδιος δημιουργός και θα μένουν στο απυρόβλητο η εκμετάλλευση, η κερδοφορία των μεγάλων επιχειρηματιών, μιλάω για τις πλατφόρμες, για τα ιδρύματα κλπ..

Επιπλέον, οι δημιουργοί θα πρέπει να πληρώνουν και επιπλέον κόστος, κάτι παράβολα και τόσα άλλα, για τη νομική διερεύνηση καταπάτησης των δικών τους πνευματικών δικαιωμάτων, αν και αυτά τα ζητήματα τα χειρίζονται οι διάφοροι Οργανισμοί Συλλογικής Διαχείρισης, πληρώνοντας μάλιστα και οικονομική συνδρομή στον Οργανισμό Πνευματικής Ιδιοκτησίας, τον ΟΠΙ.

Κλείνω με το Cash Rebate Greece και με αυτές τις νομοθετικές ρυθμίσεις. Αποδεικνύεται αυτό, κύριε Πρόεδρε, που είχαμε επισημάνει από την αρχή, ως Κόμμα, δηλαδή, ότι πρόκειται για ένα χρηματοδοτικό εργαλείο, το οποίο επιδιώκει να μοιράσει τη μεγάλη κερδοφόρα πίτα του οπτικοακουστικού τομέα, σε λίγους μεγάλους παραγωγούς και επιχειρηματικούς ομίλους. Δεν αλλάζει αυτόν τον χαρακτήρα του Cash Rebate. Φυσικά, αναφέρεται σε αναδιαρθρώσεις, για το νομοσχέδιο μιλώ, για να είναι πιο γρήγορο, πιο αποτελεσματικό στους στόχους του, προκειμένου να ενισχυθεί η κερδοφορία των μεγάλων επιχειρηματιών του κλάδου, σε βάρος πάντα του καλλιτεχνικού χαρακτήρα της οπτικοακουστικής δημιουργίας.

Με όλα αυτά, όπως καταλαβαίνετε, η αρνητική μας ψήφος φαίνεται απολύτως φυσιολογική και την δηλώνουμε, καταψηφίζουμε το νομοσχέδιο επί της αρχής.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος Επιτροπής):** Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Συγνώμη που διακόπτω τις παρεμβάσεις, επειδή είχαμε Εθνικό Συμβούλιο Εξωτερικής Πολιτικής και ξέρετε, τα μικρά Κόμματα τρέχουμε και δεν προλαβαίνουμε, είδα τώρα από τη συνάδελφό μου, ότι βάλατε την Παρασκευή τη συνεδρίαση με την ακρόαση φορέων και κατ’ άρθρον συζήτηση. Είναι αδύνατον, την Παρασκευή, για μένα, το είχα πει κιόλας, η Παρασκευή είναι απαγορευτική. Όταν έρχονται νομοσχέδια, τα οποία κατατίθενται στη Βουλή την Παρασκευή το βράδυ, ξημερώματα, μεσάνυχτα και πρέπει να πάμε έτσι τρέχοντας και δεν μπορούμε να παρακολουθήσουμε τη Συνεδρίαση, γιατί καταλαβαίνετε, τώρα εγώ άκουσα άλλα πράγματα για τη Μέση Ανατολή και τώρα πρέπει εδώ να συγκεντρώσω το μυαλό μου να μιλήσω γι’ αυτά, δεν γίνεται, δηλαδή, σεβαστείτε μας λίγο στη νομοθετική διαδικασία, την Παρασκευή, δεν γίνεται.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος Επιτροπής):** Θα το μελετήσουμε, θα το δούμε, πάντως δεν μπορείτε εσείς, αλλά οι υπόλοιποι Εισηγητές δεν εκφράζουν αντιρρήσεις, κυρία Αναγνωστοπούλου.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. του Κ.Κ.Ε.):** Αυτό το «δεν εκφράζουν αντίρρηση» μην το λέτε, γιατί έχουμε κουραστεί να επαναλαμβάνουμε για τη σύντμηση των διαδικασιών. Δείτε το, την Παρασκευή, στις 10.00΄, είναι οι φορείς, αυτή η διαδικασία θα κρατήσει τουλάχιστον τρεις ώρες και αμέσως εμείς θα πρέπει να τα επεξεργαστούμε αυτά.

 Θα αντιτείνει η Κυβέρνηση, ότι αυτά γινόταν και με τις προηγούμενες κυβερνήσεις και θα έχει και δίκιο. Έτσι γινόταν. Αυτά ζούμε εδώ και δέκα χρόνια. Ναι, κυρία Τσαπανίδου, είναι αλήθεια. Αλλά κάποια στιγμή πρέπει να σταματήσει αυτό. Πρέπει κάποια στιγμή να αντιμετωπιστεί. Να δοθεί ένας χρόνος φυσιολογικός, για να μπορούμε και εμείς να επεξεργαστούμε. Έχει δίκιο η κυρία Αναγνωστοπούλου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κατεγράφησαν οι απόψεις. Προχωρούμε.

Τον λόγο έχει η Ειδική Αγορήτρια της Ελληνικής Λύσης, κυρία Σοφία Χάιδω Ασημακοπούλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ, κύριε Πρόεδρε. Κυρία Υπουργέ, κύριε Υπουργέ, κυρίες και κύριοι συνάδελφοι, ο πολιτισμός αποτελεί ακρογωνιαίο λίθο για την ανάπτυξη και την κοινωνική συνοχή, καθώς συνδέει την ιστορία, τις παραδόσεις και τις σύγχρονες δημιουργικές εκφράσεις κάθε κοινωνίας. Η προώθηση του πολιτισμού έχει πολλαπλά οφέλη, όπως η ενίσχυση της εθνικής ταυτότητας, η ενθάρρυνση της κριτικής σκέψης και η ενδυνάμωση των διεθνών πολιτιστικών σχέσεων.

Το νομικό πρόσωπο του δημοσίου δικαίου, με την επωνυμία «Εθνική Πινακοθήκη - Μουσείο Αλεξάνδρου Σούτσου», με έδρα την Αθήνα, αναδιοργανώνεται με το παρόν. Η ΕΠΜΑΣ θα εποπτεύεται από τον Υπουργό Πολιτισμού. Σκοπός της ΕΠΜΑΣ είναι η συλλογή, διαφύλαξη, συντήρηση, μελέτη, έρευνα και έκθεση έργων τέχνης, με σκοπό την αισθητική καλλιέργεια του κοινού, τη δια βίου εκπαίδευση, μέσα από την τέχνη και την ψυχαγωγία, που αυτή προσφέρει, καθώς και τη μελέτη της ιστορίας της τέχνης, ιδιαίτερα της ελληνικής.

Όργανα διοίκησης της ΕΠΜΑΣ είναι το Διοικητικό Συμβούλιο και ο Γενικός Διευθυντής. Πως θα επιλέγονται; Το Διοικητικό Συμβούλιο της ΕΠΜΑΣ αποτελείται από 9 μέλη. Τα μέλη του ορίζονται για θητεία τριών ετών, με απόφαση του εποπτεύοντος Υπουργού, φυσικά. Ο Πρόεδρος και Αντιπρόεδρος του Δ.Σ. επιλέγονται, σύμφωνα με τις διαδικασίες του Μέρους Α’ του ν.5062/2023. Σύμφωνα, δηλαδή, με το σύστημα επιλογής διοικήσεων στο δημόσιο τομέα. Οι δε υπόλοιποι και ιδίως στα τέσσερα από τα επτά μέλη του Δ.Σ., με τους αναπληρωτές τους, επιλέγονται από προσωπικότητες των γραμμάτων και των τεχνών, καθώς και από δωρητές και υποστηρικτές της τέχνης και του έργου της ΕΠΜΑΣ. Είναι αυτό αντικειμενικό κριτήριο; Είναι ξεκάθαρο, ότι πρέπει να ακολουθηθούν άκρως αξιοκρατικές διαδικασίες, ώστε να λειτουργήσουν προς όφελος της ΕΠΜΑΣ οι ικανότεροι και όχι να εξοφληθούν κομματικά γραμμάτια.

Στην ΕΠΜΑΣ συστήνεται, επίσης μία θέση Γενικού Διευθυντή. Ο Γενικός Διευθυντής διορίζεται, με απόφαση του Υπουργού Πολιτισμού, για πέντε έτη. Με όμοια απόφαση, επιτρέπεται η ανανέωση της θητείας του Γενικού Διευθυντή έως δύο επιπλέον θητείες. Η εμπλοκή του εποπτεύοντα του Υπουργού Πολιτισμού και εδώ δημιουργεί πολλά ερωτηματικά, ίσως θα έπρεπε να επανεξεταστεί.

Παρατηρούμε επίσης, ότι οι αρμοδιότητες του Γενικού Διευθυντή είναι αυξημένες και καθοριστικές για τη λειτουργία της ΕΠΜΑΣ.

Έχουμε τη σύσταση, παρακάτω, στην ΕΠΜΑΣ, μιας Καλλιτεχνικής Επιτροπής, που συγκροτείται πάλι, με απόφαση του Υπουργού Πολιτισμού και αποτελείται από πέντε μέλη. Η Επιτροπή γνωμοδοτεί προς το Δ.Σ. σχετικά με θέματα, που αφορούν την αγορά και εκποίηση έργων τέχνης, καθώς και την αποδοχή δωρεών ή κληρονομιών έργων τέχνης. Η Επιτροπή αποτελείται από το Γενικό Διευθυντή της ΕΠΜΑΣ, ως Πρόεδρο και τέσσερα μέλη, που προέρχονται από το Δ.Σ., για τη στελέχωση της ΕΠΜΑΣ, με γνώση του αντικειμένου της Επιτροπής. Στα μέλη της Επιτροπής, λέτε, δεν καταβάλλεται αποζημίωση. Για πόσο, άραγε; Αναρωτιόμαστε εμείς.

Για τον εμπλουτισμό των συλλογών της ΕΠΜΑΣ, επιτρέπεται η αγορά έργων τέχνης από το εσωτερικό και το εξωτερικό, χωρίς περιορισμό, ως προς το ύψος της δαπάνης ή τήρηση διατύπωσης. Η αγορά έργων γίνεται, με απόφαση του Διοικητικού Συμβουλίου, μετά από γνώμη της Καλλιτεχνικής Επιτροπής. Το Διοικητικό Συμβούλιο, με εισήγηση της Καλλιτεχνικής Επιτροπής, δύναται να ορίζει ειδικούς ημεδαπούς ή αλλοδαπούς επιστήμονες πραγματογνώμονες, για την εξέταση της γνησιότητας ή την αποτίμηση προσφερόμενων έργων. Αν απαιτηθεί αμοιβή για τους εν λόγω πραγματογνώμονες, αυτή καθορίζεται, με απόφαση του Διοικητικού Συμβουλίου, εντός των ορίων του εγκεκριμένου προϋπολογισμού.

Τίποτα συγκεκριμένο θα μας πείτε; Τι πάει να πει «επιτρέπεται η αγορά έργων τέχνης από το εσωτερικό και το εξωτερικό χωρίς περιορισμό, ως προς το ύψος της δαπάνης»; Τι πάει επίσης να πει «αμοιβή για τους πραγματογνώμονες, που καθορίζεται με απόφαση του Διοικητικού Συμβουλίου»;

Παρακάτω, λέτε ότι η ΕΠΜΑΣ συγκροτείται σε μία Κεντρική Υπηρεσία και σε τέσσερις Περιφερειακές Υπηρεσίες, που λειτουργούν, σε επίπεδο τμήματος. Πρώτη η Περιφερειακή Υπηρεσία της στη Σπάρτη, με την επωνυμία «Παράρτημα Εθνικής Πινακοθήκης Κουμαντάρειος Πινακοθήκη Σπάρτης». Δεύτερη η Περιφερειακή Υπηρεσία της ΕΠΜΑΣ, στην Κέρκυρα, με την επωνυμία «Παράρτημα Εθνικής Πινακοθήκης Κέρκυρας». Τρίτη η Περιφερειακή Υπηρεσία της ΕΠΜΑΣ, στο Ναύπλιο και τέταρτη το Ινστιτούτο Σύγχρονης Ελληνικής Τέχνης, το οποίο περιήλθε στην ΕΠΜΑΣ, κατόπιν δωρεάς της κινητής και ακίνητης περιουσίας του, από τη διαχειρίστρια και εκπρόσωπο του, Φωτεινή Ιουλία Δημακοπούλου.

Η Κεντρική Υπηρεσία της ΕΠΜΑΣ συγκροτείται σε Γενική Διεύθυνση, που περιλαμβάνει τρεις Διευθύνσεις και επτά Αυτοτελή Γραφεία. Χρειάζονται, πράγματι, τόσα πολλά;

Στην ΕΠΜΑΣ συστήνονται επίσης 120 οργανικές θέσεις μόνιμου προσωπικού και 52 οργανικές θέσεις προσωπικού ιδιωτικού δικαίου αορίστου χρόνου. Συστήνεται, επίσης τριμελής Επιτροπή Ελέγχου, η οποία αποτελείται από μέλη του Δ.Σ., ένα από τα οποία έχει αποδεδειγμένα επαρκή γνώση σε θέματα λογιστικής και ελεγκτικής. Πώς θα αποδεικνύεται η γνώση του;

 Η Επιτροπή Ελέγχου συγκροτείται, με κοινή απόφαση των Υπουργών Εθνικής Οικονομίας και Οικονομικών και Πολιτισμού. Γιατί, όμως, τόσες πολλές συστάσεις στους χώρους της ΕΠΜΑΣ και των Παραρτημάτων αυτής; Σε ποσοστό μέχρι 25% των εγκαταστάσεών τους μπορεί να περιλαμβάνονται, κατά παρέκκλιση των προβλεπομένων χρήσεων γης, εμπορικές δραστηριότητες εστιατορίου, κυλικείου, αναψυκτηρίου και βιβλιοπωλείου, με σκοπό την εξυπηρέτηση των επισκεπτών της. Οι παρεκκλίσεις δεν μας βρίσκουν σύμφωνους. Αυτό είναι ξεκάθαρο. Αυτά με ποια διαδικασία θα αναληφθούν;

Αξίζει να σημειωθεί ότι με προεδρικό διάταγμα, το οποίο εκδίδεται κατόπιν εισήγησης του Δ.Σ. της ΕΠΜΑΣ και πρότασης των Υπουργών Πολιτισμού, Εθνικής Οικονομίας και Οικονομικών και Εσωτερικών, δύναται να συστήνονται Περιφερειακές Υπηρεσίες της ΕΠΜΑΣ, σε επίπεδο Τμήματος, επιπλέον αυτών του άρθρου 18. Στις πόσες μπορεί να φτάσουμε, δηλαδή;

Εκείνο, όμως, που πραγματικά προκαλεί, είναι το γεγονός ότι η μηνιαία αποζημίωση, που καταβάλλεται στον Πρόεδρο του Δ.Σ. και το Γενικό Διευθυντή της ΕΠΜΑΣ, θα καθορίζεται, με κοινή απόφαση των Υπουργών Πολιτισμού και Εθνικής Οικονομίας και Οικονομικών. Θα μας ενημερώσετε, σχετικά με τις αμοιβές τους;

Στη συνέχεια, βλέπουμε ότι το νομικό πρόσωπο ιδιωτικού δικαίου, με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης» και τον διακριτικό τίτλο «MOMus», αναδιοργανώνεται από το παρόν Μέρος Γ΄. O Οργανισμός έχει την έδρα του στη Θεσσαλονίκη, τελεί υπό την εποπτεία του Υπουργείου Πολιτισμού, έχει διοικητική και οικονομική αυτοτέλεια και λειτουργεί χάριν του δημοσίου συμφέροντος. Σκοπός του Οργανισμού είναι η ανάπτυξη και προβολή των εικαστικών τεχνών, της φωτογραφίας, του βιομηχανικού και αρχιτεκτονικού σχεδιασμού κ.λπ.. Μεταξύ των σκοπών του είναι και η ανάπτυξη σχέσεων και με τρίτες χώρες και η μέριμνα για την ενεργό συμμετοχή της χώρας σε προγράμματα διεθνών οργανισμών.

Σε ποιες τρίτες χώρες και σε ποιους οργανισμούς αναφέρεστε, ως προς τους πόρους του; Να τονίσουμε ότι η οικονομική αυτοτέλεια του Οργανισμού, στην οποία αναφέρεστε, αφορά τη διαχείριση των οικονομικών από τον ίδιο τον Οργανισμό. Εδώ, όμως, εξ όσων φαίνεται, σε περίπτωση που δεν πάνε καλά τα πράγματα για τον Οργανισμό και δεν έχει έσοδα, θα έρχεται μια κρατική επιχορήγηση από το Υπουργείο, για να συνεχίσει να υφίσταται.

Όργανα διοίκησης του Οργανισμού είναι ο Πρόεδρος του Διοικητικού Συμβουλίου, το Διοικητικό Συμβούλιο και Γενικός Διευθυντής. Το Διοικητικό Συμβούλιο του Οργανισμού αποτελείται από εννέα μέλη, τα οποία ορίζονται για θητεία τριών ετών, με απόφαση του εποπτεύοντα Υπουργού. Πώς αλλιώς, άλλωστε; Ταυτόχρονα, για τα λοιπά 7 μέλη του Δ.Σ., τα δύο θα επιλέγονται από τον εποπτεύοντα Υπουργό, μεταξύ προσωπικοτήτων αναγνωρισμένου κύρους, στο χώρο των τεχνών των γραμμάτων και των επιστημών, νομικούς και οικονομολόγους. Λίγο πιο αντικειμενικά κριτήρια δεν μπορείτε να θέσετε ή μάλλον μπορείτε, αλλά δεν θέλετε. Αναδεικνύεται, με αυτόν τον τρόπο, πόσο αυτοτελής θα είναι ο Οργανισμός.

Στις αρμοδιότητες του Δ.Σ., λέτε ότι με απόφαση του Διοικητικού Συμβουλίου, μπορεί να ανατίθεται στον εξωτερικό συνεργάτη - σύμβουλο ο συντονισμός της λειτουργίας και των δραστηριοτήτων ομίλου δωρητών του Οργανισμού, που έχει συσταθεί και οργανωθεί για τη συγκέντρωση δωρεών.

Πώς θα επιλέγεται και πώς θα αμείβεται; Στον Οργανισμό, συστήνεται μια θέση Γενικού Διευθυντή, ο οποίος επιλέγεται ύστερα από διεθνή πρόσκληση εκδήλωσης ενδιαφέροντος από το Διοικητικό Συμβούλιο του Οργανισμού και διορίζεται, με απόφαση του Υπουργού Πολιτισμού για θητεία πέντε ετών, που μπορεί να ανανεωθεί, έως δύο επιπλέον θητείες.

Eκτός από το γεγονός σύστασης μιας θέσης Γενικού Διευθυντή, με παχυλές, προφανώς, απολαβές καθ’ υπόδειξη της Κυβερνήσεως, διατηρούμε επιφυλάξεις, καθώς πιθανόν αυτή να είναι μια φωτογραφική θέση.

Γίνεται λόγος, παρακάτω και για μια Καλλιτεχνική Επιτροπή, που θα απαρτίζεται από τους Διευθυντές Μοντέρνας Τέχνης, Σύγχρονης Τέχνης και Φωτογραφίας και της Διεύθυνσης του Πειραματικού Κέντρου Τεχνών. Κοινώς, «πήξαμε» στους διευθυντές και τους υποδιευθυντές των επιμέρους τμημάτων. Μικρογραφία του επιτελικού κράτους.

Στη δε Έκθεση του Γενικού Λογιστηρίου του Κράτους, προβλέπεται επιβάρυνση του Κρατικού Προϋπολογισμού, κατά 1,3 εκατομμύρια ευρώ, για καταβολή μισθοδοσίας. Ενώ, με κοινή απόφαση των Υπουργών Πολιτισμού και Εθνικής Οικονομίας και Οικονομικών, καθορίζονται οι αποδοχές, που καταβάλλονται, στον Πρόεδρο του Διοικητικού Συμβουλίου του Οργανισμού. Με την ίδια απόφαση, καθορίζεται η αποζημίωση των μελών του Δ.Σ. του Οργανισμού για τη συμμετοχή τους στις συνεδριάσεις αυτού.

 Συστήνονται 107 θέσεις ιδιωτικού δικαίου αορίστου χρόνου πλήρους και αποκλειστικής απασχόλησης. Μία θέση δικηγόρου, με έμμισθη εντολή, μία θέση νομικού συμβούλου, μία θέση ιατρού, μία θέση τεχνικού ασφαλείας, μία θέση υπευθύνου προστασίας δεδομένων και μία θέση υπευθύνου ποιότητας. Οι τέσσερις τελευταίες θέσεις μπορεί να καλύπτονται είτε από υπαλλήλους ιδιωτικού δικαίου αορίστου χρόνου, είτε από εξωτερικούς συνεργάτες.

 Επίσης, πολύ πυκνό είναι και το οργανόγραμμα, όπως απαιτεί το επιτελικό κράτος, που χρήζει στελέχωσης και αντίστοιχων μισθοδοσιών. Προβλέπεται, παρακάτω, ότι το Δ.Σ. του Οργανισμού Μεγάρου Μουσικής Θεσσαλονίκης από δεκαμελές καθίσταται επταμελές. Αντίστοιχα, μειώνονται και τα μέλη, που επιλέγει ο Σύλλογος «Οι φίλοι της μουσικής Θεσσαλονίκης».

Λέτε, ότι το νομικό πρόσωπο, με την επωνυμία «Οργανισμός Μεγάρου Μουσικής Θεσσαλονίκης», διοικείται από επταμελές Διοικητικό Συμβούλιο, που διορίζεται, με απόφαση του Υπουργού Πολιτισμού και επιλέγει μεταξύ προσώπων εγνωσμένου κύρους τον Καλλιτεχνικό Διευθυντή και τον Γενικό Διευθυντή. Ποια πρόσωπα τοποθετούνται στις θέσεις των διευθυντών;

 Επιπλέον, ρητά αναφέρεται ότι ο εσωτερικός κανονισμός λειτουργίας του καταρτίζεται από το Διοικητικό Συμβούλιο, μετά από εισήγηση του Καλλιτεχνικού και του Γενικού Διευθυντή, ο οποίος εγκρίνεται από τον Υπουργό Πολιτισμού. Δεν πρέπει να έχει καμία εμπλοκή ο Υπουργός στην κατάρτιση του κανονισμού. Γιατί όλα στη χώρα μας πρέπει να εγκρίνονται από το υπουργικό πρόσωπο;

 Επίσης, προβλέπεται ότι το Διοικητικό Συμβούλιο του Οργανισμού Μεγάρου Μουσικής Θεσσαλονίκης, προσλαμβάνει Γενικό Διευθυντή, με σύμβαση ορισμένου χρόνου διάρκειας 5 ετών, η οποία μπορεί να ανανεώνεται για επιπλέον 5 έτη και καθορίζει τις αρμοδιότητές του, κατά τα προβλεπόμενα στο παρόν Μέρος και στον εσωτερικό κανονισμό λειτουργίας του Οργανισμού.

Το νέο άρθρο είναι εντελώς εξυπηρετικό, αφού Γενικός Διευθυντής μπορεί να είναι το ίδιο πρόσωπο για δέκα χρόνια.

 Ως προς το Φεστιβάλ Κινηματογράφου Θεσσαλονίκης, βλέπουμε, μεταξύ άλλων, ότι οι διευθυντές του Φεστιβάλ ορίζονται, με απόφαση του Διοικητικού Συμβουλίου, μετά από εισήγηση του Γενικού Διευθυντή, με τριετή θητεία, που μπορεί να ανανεώνεται. Ο Καλλιτεχνικός Διευθυντής του Φεστιβάλ είναι πρόσωπο αναγνωρισμένου κύρους από το χώρο του ελληνικού ή του παγκόσμιου κινηματογράφου, οπότε, τα κριτήρια και εδώ είναι υποκειμενικά, αφού γίνεται αναφορά σε πρόσωπο αναγνωρισμένου κύρους.

 Το Προπαρασκευαστικό και Επαγγελματικό Σχολείο Καλών Τεχνών Πανόρμου Τήνου, μετονομάζεται σε «Ανώτερη Σχολή Καλής Τέχνης Μαρμαροτεχνίας Πανόρμου Τήνου». Της Σχολής προΐσταται διευθυντής, ο οποίος διορίζεται, με απόφαση του Υπουργού Πολιτισμού, κατόπιν πρόσκλησης εκδήλωσης ενδιαφέροντος, η οποία καταρτίζεται από το Σύλλογο Καθηγητών της Σχολής. Η πενταετής, τουλάχιστον, οργανωτική και διοικητική εμπειρία, που απαιτείται, είναι πολύ μικρή γι’ αυτή τη θέση.

Για την ενίσχυση των προσπαθειών των νέων γυναικών ηθοποιών, θεσπίζεται ετήσιο κρατικό βραβείο, με την επωνυμία «Θεατρικό Βραβείο Μέλινα Μερκούρη». Ιδιαίτερα αόριστο το κριτήριο ότι το θεατρικό βραβείο απονέμεται σε υποψήφια απόφοιτη δραματικής σχολής «με ικανή πορεία στις θεατρικές σκηνές και με συμμετοχές σε παραστάσεις και ερμηνείες σε ρόλους, που έχουν αναδείξει και αποδείξει το ταλέντο της, κατά την περασμένη θεατρική περίοδο». Πώς ερμηνεύεται η «ικανή πορεία» ή πόσες συμμετοχές σε παραστάσεις πρέπει να έχει; Υπάρχει μίνιμουμ αριθμός;

Η αξιολόγηση του έργου και η απονομή του βραβείου γίνονται από πενταμελή Επιτροπή, που συγκροτείται με απόφαση του Υπουργού Πολιτισμού. Με την ίδια απόφαση, ορίζονται ο Πρόεδρος της Επιτροπής και ένας υπάλληλος του Υπουργείου Πολιτισμού, που εκτελεί χρέη γραμματέα. Θα πληρώνονται και πως; Ο γραμματέας με τι κριτήρια θα επιλέγεται; Το κριτήριο να είναι τα μέλη της Επιτροπής «εγνωσμένου κύρους του θεάτρου και των παραστατικών τεχνών», είναι ομοίως αόριστο.

Για την ψήφιση του παρόντος, επιφυλασσόμαστε για την Ολομέλεια.

Σας ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κυρία Ασημακοπούλου.

Σχετικά με το αίτημα για τις επόμενες συνεδριάσεις, κυρία Αναγνωστοπούλου, υπάρχει δυνατότητα την Πέμπτη στις 13.00’ και στις 16.00’.

Συμφωνείτε, κύριε Δελή;

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. του Κ.Κ.Ε.):** Ναι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, υπό την προϋπόθεση ότι συμφωνεί και η κυρία Υπουργός.Κυρία Υπουργέ, επειδή υπάρχουν ορισμένες ενστάσεις για τις επόμενες συνεδριάσεις την Παρασκευή, υπάρχει η δυνατότητα να γίνουν, την Πέμπτη στις 13.00’ και στις 16.00’; Μπορείτε, κυρία Υπουργέ;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ναι, συμφωνώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Aγορήτρια της Κ.Ο. «ΝΕΑ ΑΡΙΣΤΕΡΑ»):** Την Παρασκευή, δεν μπορώ καθόλου, γιατί θα λείπω.

Ευχαριστώ,κύριε Πρόεδρε και ευχαριστώ για την κατανόησή σας. Ξέρετε, υπάρχει ένα μείζον πρόβλημα με το νομοθετικό έργο. Βεβαίως και έχει δίκιο ο κ. Δελής, που λέει ότι επί μία δεκαετία, παραπάνω από δεκαετία, δεκαπενταετία, διαρκεί αυτή η κατάσταση, αλλά τότε λέγαμε ότι ήμασταν σε μνημόνια, με ασφυκτικές και ανελαστικές ημερομηνίες. Τώρα θα έπρεπε να χαλαρώσει λίγο αυτό. Θα σας πω το παράδειγμα, το είπα πριν. Από την προηγούμενη εβδομάδα, ο κύριος Υπουργός Εξωτερικών είχε οργανώσει το Εθνικό Συμβούλιο Εξωτερικής Πολιτικής. Σήμερα, του είπα ότι θα φύγω γρήγορα, μου λέει «Μα, γιατί δεν μου το είπες;». Του είπα απλώς ότι δεν ήξερα ότι θα έχουμε Επιτροπή.

Δεν γίνεται κι όταν έρχεται ένα νομοσχέδιο, το οποίο έχει πάρα πολλά άρθρα, είμαστε υποχρεωμένοι πια να σεβαστούμε την κοινοβουλευτική διαδικασία, τους βουλευτές και τις βουλεύτριες, που πρέπει να διαβάζουμε επισταμένα τα νομοσχέδια. Δεν γίνεται. Δεν μας ακούει κανείς. Θα συνεχίσουμε σε αυτό το ρυθμό. Έρχεται, λοιπόν, ένα νομοσχέδιο, το οποίο έχει και αυτό πάνω από 100 άρθρα, λεγόμενο και αυτό «ερανιστικό». Έχουμε συνηθίσει πια τα νομοσχέδια, που κάποτε αποκαλούσαμε «σκούπα», να χρησιμοποιούμε την πιο ωραία ονομασία «ερανιστικό».

 Θα κρατήσω και θα ξεκινήσω με αυτό, μία λέξη, που είπε ο κύριος Δελής, από το Κομμουνιστικό Κόμμα Ελλάδας: «Επιχειρηματικότητα». Αν υπάρχει κάτι, που συνδέει όλα τα νομοσχέδια του Υπουργείου Πολιτισμού, όλες τις κινήσεις του Υπουργείου Πολιτισμού, αλλά και της Κυβέρνησης εν γένει, είναι η «επιχειρηματικότητα».

 Και θα μου επιτρέψετε, επειδή είναι και η κυρία Υπουργός εδώ, να ξεκινήσω από το δημοσίευμα της «Εφημερίδας των Συντακτών», χθες, για τη Σέριφο. Είμαστε σε μια πραγματικότητα, που βοά, με όλους τους τρόπους, ότι πρέπει να αλλάξουμε εντελώς πολιτική σε ό,τι αφορά και την αντιμετώπιση του Πολιτισμού και την αντιμετώπιση του Πολιτισμού στην ολότητά του, του Πολιτισμού, που έχει παραγάγει η φύση, που έχουν παραγάγει οι άνθρωποι και η ιστορία.

Είχαμε το Σαρακήνικο – δεν έχει κοπάσει ο θόρυβος με το Σαρακήνικο και το τέρας –ξενοδοχείο, που θα γινόταν σ’ αυτήν την περιοχή της Μήλου – και βλέπουμε χθες ένα δημοσίευμα για τη Σέριφο, όπου η κεντρική ιδέα είναι πάλι η Ελλάδα και αυτή η περιοχή των Κυκλάδων, όπου σχεδιάζεται μία Ντίσνεϊλαντ. Όλη η ιστορία, η αρχαιολογία, η φύση προσαρμόζονται στο τουριστικό προϊόν κι όχι ο τουρισμός σ' αυτό, που έχει καταγράψει η φύση, οι άνθρωποι, η ιστορία τους κ.λπ.. Ειδικά για τη Σέριφο, επειδή πρόκειται για ένα ιστορικό μνημείο μεγάλης σημασίας, πολύ μεγάλης σημασίας, ήταν τα μεταλλωρυχεία εκεί, έχουμε τη μεγάλη απεργία του 1916, με τους νεκρούς μεταλλωρύχους, αυτό το σημείο, στο νοτιοδυτικό μέρος της Σερίφου, έπρεπε να είναι ένας μουσειακός ιστορικός χώρος και εκεί να αναδειχθεί και η καινοτομία, για την οποία τόσο φωνάζει η Κυβέρνηση και να προσαρμοστεί ο τουρισμός, να ανακατευθυνθεί, με απέραντο σεβασμό, σε αυτό που έχει γίνει στην περιοχή. Δεν βλέπουμε αυτό το πράγμα, βλέπουμε ένα εντελώς άλλο.

Ξέρετε, με εντυπωσίασε πάρα πολύ το master plan της ιδιωτικής εταιρείας, το οποίο εγκρίνει το Υπουργείο Πολιτισμού, που ξεκινάει με το «Η εμπειρία της επίσκεψης», ενώ το master plan του Εθνικού Μετσόβιου Πολυτεχνείου ξεκινάει με την «Ανασυγκρότηση του μουσειακού ιστορικού χώρου του Μεγάλου Λιβαδιού, του Κουταλά της Σερίφου».

Επειδή, οι δημοτικές αρχές, οι τοπικές αρχές, ο δήμαρχος, ο πολιτιστικός σύλλογος και λοιπά έχουν ξεσηκωθεί, μεγάλα πανεπιστήμια αυτού του τόπου, το Εθνικό Μετσόβιο Πολυτεχνείο, το Πανεπιστήμιο Αιγαίου έχουν βρει τον τρόπο για τη σωτηρία και την ανάδειξη αυτού του μνημείου, κάνω έκκληση, από δω, από την Επιτροπή και στην Υπουργό, να σταματήσει οποιοδήποτε σχέδιο, να χαρακτηριστεί επιτέλους, ως διατηρητέο μνημείο, η Σκάλα Φόρτωσης, στο Μεγάλο Λιβάδι και να σταματήσουν όλα αυτά, με την περίφημη βίλα του τελευταίου διευθυντή, η οποία ήταν αυθαίρετη, καταπάτησε δημόσια περιουσία και από εκεί, σε καταπατημένο δημόσιο χώρο, που ειρήσθω εν παρόδω, η Κυβέρνηση του ΠΑΣΟΚ, στη δεκαετία του ’80, την είχε κηρύξει κατεδαφιστέα. Ήρθε, το 1991, η Κυβέρνηση πατρός Μητσοτάκη, για να την κηρύξει διατηρητέα και είναι εντυπωσιακό ότι η νυν Υπουργός Πολιτισμού, η κυρία Λίνα Μενδώνη, το 1999, ως Γενική Γραμματέας του Υπουργείου Πολιτισμού, δεν ενέκρινε την κήρυξη της Σκάλας Φόρτωσης, ως διατηρητέο μνημείο, σύμφωνα με τη μελέτη, που είχε υποβάλει, τότε, το Πολιτιστικό Τεχνολογικό Ίδρυμα της ΕΤΒΑ. Εγώ, λοιπόν, λέω να σταματήσει οποιαδήποτε προσπάθεια, που θα πληγώσει τη Σέριφο, θα πληγώσει ακόμα περισσότερο τις Κυκλάδες.

 Βλέπουμε τι γίνεται, αυτή τη στιγμή και στη Σαντορίνη και ευχόμαστε όλοι ολόψυχα να σταματήσει, με τον καλύτερο δυνατό τρόπο, αυτό το φαινόμενο, αλλά οφείλουμε να σημειώσουμε ότι έκπληκτοι οι επιστήμονες βλέπουν αυτά τα υπόσκαφα, τα τούνελ, μέσα στο βράχο. Θα επιμένουμε ότι οι βράχοι του Αιγαίου είναι μνημεία, είναι μνημεία της φύσης και των ανθρώπων, μην το ξεχνάμε. Μπορούμε να προσαρμόσουμε όλη την παραγωγή και την ανάπτυξη σε αυτό που υπάρχει, με σεβασμό σε αυτό που υπάρχει.

Έρχομαι, λοιπόν, τώρα, στο νομοσχέδιο, γι’ αυτό πιάστηκα απ’ αυτό που είπε ο κύριος Δελής. Μερικές κεντρικές ιδέες και μετά στην κατ’ άρθρο συζήτηση θα αναφερθούμε διεξοδικά. Δεν υπάρχει σαφής αναφορά – και μιλάω και για την Εθνική Πινακοθήκη, κατεξοχήν, αλλά όχι μόνο – για χρηματοδότηση από τον Κρατικό προϋπολογισμό. Εμείς, ως Νέα Αριστερά, είμαστε υπέρ της γενναίας δημόσιας χρηματοδότησης του πολιτισμού, ώστε να μη βασίζεται σε χορηγίες και ιδιωτικούς πόρους. Αυτό είναι το πρώτο.

Το δεύτερο, που διαπιστώνουμε, είναι αυτή η διατύπωση, που έρχεται και επανέρχεται, σχετικά με τη δυνατότητα σύναψης προγραμματικών συμφωνιών και μνημονίων συνεργασίας, που γεννά ανησυχία για πιθανή εξάρτηση - όχι πιθανή, για σίγουρη εξάρτηση - από ιδιωτικά συμφέροντα.

Το τρίτο, ως γενικό θέμα, είναι η προσπάθεια του Υπουργείου Πολιτισμού και της Υπουργού Πολιτισμού να ελέγξει, απολύτως, αυτά όλα, με το διορισμό του Γενικού Διευθυντή ή του Καλλιτεχνικού Διευθυντή, ο οποίος ελέγχει τα πάντα και στην Εθνική Πινακοθήκη. Το βλέπουμε στο Μέγαρο Μουσικής Θεσσαλονίκης, με τον καλλιτεχνικό διευθυντή. Εδώ, θα μου επιτρέψετε να το πω, δεν είχα άλλη ευκαιρία να το πω, ότι έχουμε έναν Καλλιτεχνικό Διευθυντή, με θητεία πενταετή και δυνατότητα ανανέωσης. Δεν καθορίζεται ούτε πώς επιλέγεται ούτε τίποτα. Υπήρχε Καλλιτεχνική Διευθύντρια, η οποία μάλιστα είχε περάσει από διαγωνισμό, ανάμεσα σε 18 υποψήφιους. Η κυρία Ζωή Ζενιώδη. Αυτή η κυρία, λοιπόν, η οποία δεν έκανε για το Μέγαρο Θεσσαλονίκης, την οποία είχαμε αφήσει απλήρωτη, κέρδισε τελικά στα δικαστήρια μία παγωμένη θέση, αυτή η κυρία έγινε δεκτή στην Αργεντινή, σε έναν από τους μεγαλύτερους οργανισμούς πολιτισμού του κόσμου ανάμεσα στους 5. Εμείς δεν την θέλαμε, δεν μας έκανε, μας κάνει ο νυν καλλιτεχνικός διευθυντής - δεν θα μπω σε αυτό το θέμα - που έγινε, που μπήκε, με ένα διαγωνισμό, ανάμεσα σε έξι, όπου οι πέντε πετάχτηκαν απ’ έξω για λόγους τυπικούς. Το ίδιο βλέπουμε να γίνεται και στο MOMus. Εδώ, έχουμε έναν πρόεδρο. Θέλω να κάνω μια ερώτηση. Μου έκανε εντύπωση, το είδα στη Θεσσαλονίκη στο MOMus. Έκανε έκθεση το MOMus και βλέπω στην αφίσα όπου λέει ότι η έκθεση βασίστηκε σε μια ιδέα του Προέδρου. Πρώτη φορά, το έχω δει αυτό στη ζωή μου, στην αφίσα για μια έκθεση να λέει, αλλά αυτό εντάξει, θεωρείστε το παρένθεση. Εδώ και στο MOMus βλέπουμε ότι πετάγονται έξω το Μακεδονικό Μουσείο Σύγχρονης Τέχνης, το Μακεδονικό Κέντρο Σύγχρονης Τέχνης Αρχιτεκτονικής και Βιομηχανικού Σχεδιασμού, που έχουν ζητήσει, έχουν κάνει παρέμβαση, ήταν η σύμβαση με την οποία δέχτηκαν να συμμετέχουν στο MOMus.

Πάω στο πολύ σημαντικό θέμα για μας, της Σχολής Μαρμαροτεχνίας της Τήνου, μία Σχολή, η οποία είχε την επωνυμία «Καλών Τεχνών και Μαρμαροτεχνίας», που αυτό έδειχνε ένα πράγμα, ότι η Σχολή αυτή δεν ήταν απλώς μια σχολή, όπου μαθαίνουν οι μαθητές να σπάνε το μάρμαρο και να φτιάχνουν διάφορα είδη - σημαντική και αυτή η δουλειά - αλλά είχαν τη θεωρητική κατάρτιση, πάνω από όλα, για να μπορούν να οραματιστούν το πώς θα εφαρμόσουν πάνω στο μάρμαρο μια δουλειά αισθητική, η οποία έχει καλλιτεχνική σημασία γι’ αυτό ήταν και ονομαστή. Αλλάζει και γίνεται Ανώτερη Σχολή. Μαζί σας, συμφωνούμε απολύτως. Επί της ουσίας, όμως αυτή η Ανώτερη Σχολή είναι ανώτερη σχολή ή είναι ένα τρυκ επικοινωνιακό; Δεν έχει χρηματοδότηση, πουθενά δεν αναφέρεται η χρηματοδότηση αυτής της Σχολής. Πουθενά, απολύτως, δεν τη βλέπουμε. Λέει, συνέχεια, για ένα ταμείο. Από πού θα προέρχονται τα λεφτά γι’ αυτό το ταμείο; Όταν φτιάχνεις μία Ανώτερη Σχολή, το πρώτο, που πρέπει να εξασφαλιστεί, είναι ο προϋπολογισμός, από πού χρηματοδοτείται.

Το δεύτερο, το οποίο μας κάνει αυτό το «Ανώτερη» να το βάζουμε σε πάρα πολλά εισαγωγικά, που επί της ουσίας δεν αναβαθμίζεται σε τίποτα, είναι οι πιστωτικές μονάδες, που παίρνουν αυτοί οι φοιτητές από τη Σχολή: 120 μονάδες. Με 120 μονάδες, είναι σαν να κάνεις διετή σχολή, όχι τριετή σχολή. Αυτό πρέπει να ληφθεί σοβαρά υπόψη, θα πρέπει να είναι 180. Διάβαζα για τις τουριστικές σχολές, τριετείς και αυτές οι σχολές, οι οποίες έχουν 220 μονάδες ECTS, για να γίνομαι πιο ακριβής και εδώ έχουμε 120 ECTS. Πού θα πάνε αυτά τα παιδιά; Συν η σίτιση, από πού θα βγαίνει; Δικαιώματα φοιτητικά; Ανώτερη σχολή σημαίνει «φοιτητικά δικαιώματα», δηλαδή, εισιτήριο, αναβολή από στράτευση και όλα αυτά και πώς θα προσλαμβάνονται; Αυτό είναι άλλο θέμα, αλλά θα μιλήσω αναλυτικά στην κατ’ άρθρον συζήτηση. Πώς θα προσλαμβάνονται στις αναστηλώσεις στην Ακρόπολη, κυρίως, αλλά και πώς θα μπορούν να εισάγονται όσο το δυνατόν περισσότεροι στην Ανώτατη Σχολή Καλών Τεχνών και σε άλλες σχολές;

Υπάρχει, λοιπόν, ένα κρίσιμο θέμα εδώ. Θα μπορούσα να αναφερθώ στα άρθρα για το Σούλι και τα Ζαγόρια και θα ήθελα να αναφερθώ και στο ΕΚΚΟΜΕΔ.

Είχαμε ψηφίσει, πριν μερικούς μήνες, τον Απρίλιο του 2024, αν δεν κάνω λάθος, είχαμε κρούσει τότε τον κώδωνα του κινδύνου ότι θα υπάρχουν προβλήματα, γι’ αυτό μιλάμε για την καλή νομοθέτηση και τώρα ερχόμαστε πάλι στο ΕΚΚΟΜΕΔ και έχουν μείνει πάρα πολλές παραγωγές στον αέρα. Στην κατ’ άρθρον, θα μιλήσω πιο αναλυτικά. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»»):** Ευχαριστώ πολύ, κύριε Πρόεδρε.

Κυρία Υπουργέ, κύριε Υφυπουργέ, θα μιλήσω και εγώ λίγο, κύριε Πρόεδρε, επί της διαδικασίας, γιατί προσπαθήσαμε να φτιάξουμε κάτι και ίσως να το χαλάσαμε παραπάνω.

Την Πέμπτη έχει συνεδρίαση της Ολομέλειας της Βουλή και εάν σκεφτείτε ότι σε ένα μικρό Κόμμα χρειάζεται κάποιος να είναι πέντε έως έξι ώρες στις δύο συνεδριάσεις της Επιτροπής, εδώ, ενώ τυγχάνει να είναι είτε κοινοβουλευτικός εκπρόσωπος είτε Ειδικός Αγορητής στο νομοσχέδιο, καταλαβαίνετε ότι είναι ακόμα πιο δύσκολο. Δεν λέω να το αλλάξετε τώρα, αλλά, ως τακτική, αυτό που δεν αντιλαμβάνομαι, είναι γιατί σχεδόν πάντα πηγαίνουν κολλητά οι φορείς μαζί με την κατ’ άρθρο. Εάν κάτι δεν πρέπει να είναι μαζί, είναι η συνεδρίαση με τους φορείς και η συνεδρίαση κατ’ άρθρο.

Δεν μπορεί να είναι μαζί. Καταλαβαίνετε ότι ερχόμαστε από μια διαβούλευση, έχουμε μια πρώτη άποψη, έχουμε μελετήσει, συζητάμε στην πρώτη συνεδρίαση. Εάν η δεύτερη συνεδρίαση είναι οι φορείς, πρέπει να υπάρχει μια απόσταση, γιατί για εμάς η ακρόαση των φορέων είναι πολύ σημαντική, για να κατανοήσουμε και εμείς τα προβλήματα τους, αλλά και να επεξεργαστούμε και να έχουμε θέσεις πάνω σε αυτά.

Δεν το λέω μόνο για τη συγκεκριμένη Επιτροπή, βλέπω ότι είναι συνηθισμένο να γίνεται έτσι. Αν κάτι πρέπει να αλλάξει, θεωρώ ότι είναι αυτό. Απλά, το θέτω υπόψιν και το επισημαίνω.

Το υπό συζήτηση νομοσχέδιο, ένα καθαρά ερανιστικό, περιέχει στην πλειονότητά του θετικές διατάξεις, που αποκαθιστούν, αν και όχι πάντοτε επιτυχημένα, αρκετές δυσχέρειες στη λειτουργία των πολιτιστικών οργανισμών, που αφορούν.

Θα επιμείνουμε, όχι σε όλα, αλλά σε εκείνα τα σημεία, που είναι αρκετά και χρήζουν διόρθωσης και τα οποία θα προσπαθήσουμε να τα αναδείξουμε, στο πλαίσιο των συζητήσεων της παρούσας Επιτροπής, ευελπιστώντας ότι θα έρθουν και αυτά –επειδή διορθώσατε αρκετά από τη διαβούλευση – θα έρθουν διορθωμένα και λειτουργικά, προς ψήφιση στην Ολομέλεια.

Θα ξεκινήσω με το άρθρο 66, που αφορά στην εισαγωγή και το πρόγραμμα σπουδών της Ανώτερης Σχολής Καλής Τέχνης Μαρμαροτεχνίας Πανόρμου Τήνου. Όπως είπε και η συνάδελφος, οι 180 διδακτικές μονάδες, που έχουν προταθεί, αρχικά από το Υπουργείο Πολιτισμού, το ‘21 και βάσει των οποίων η Σχολή συνέταξε και υπέβαλε, το 2021, σχέδιο νόμου, είναι απολύτως δίκαιες. Κι αυτό, διότι το καθημερινό πρόγραμμα της Σχολής είναι ιδιαίτερα απαιτητικό και εκτείνεται από τις 7.30 π.μ. έως και τις 8.00 μ.μ., από Δευτέρα έως Παρασκευή, με θεωρητικά και καλλιτεχνικά μαθήματα, αλλά και εκπόνηση εργασιών. Η δε παρακολούθηση μαθημάτων είναι υποχρεωτική και με απουσιολόγιο.

Σε καμία Σχολή Καλών Τεχνών δεν υπάρχει ανάλογο πρόγραμμα παρακολούθησης τόσο απαιτητικό. Ουσιαστικά, όλη η εβδομαδιαία ζωή των μαθητών σχετίζεται και γυρίζει γύρω από τη Σχολή. Σε αντίθεση με τα ανωτέρω, οι 120 διδακτικές μονάδες, που αναφέρονται στο άρθρο 66 παράγραφος 2 του νομοσχεδίου, αδικούν το διδακτικό πρόγραμμα της σχολής. Οι τριετείς σπουδές των μαθητών, στη Σχολή, είναι εντατικές και απαιτούν πολύωρη και σκληρή εργασία. Οι ώρες, στις οποίες απασχολούνται, κατά τη διάρκεια της εβδομάδας, είναι πάρα πολλές και δικαιολογούν τις 180 διδακτικές ώρες.

Επισημαίνεται ότι οι σπουδαστές εκτελούν - και πρέπει απαραιτήτως να συνεχίσουν να εκτελούν - στο ακέραιο το απαιτητικό τριετές πρόγραμμα, που διδάσκει την παραδοσιακή και αρχαία μαρμαροτεχνία, μαζί με την αναγκαία ταυτόχρονη διδασκαλία των καλών τεχνών. Συγκεκριμένα, του σχεδίου, του χρώματος, της γλυπτικής, της Ιστορίας της Τέχνης, καθώς επίσης και το αρχιτεκτονικό σχέδιο και τις αποτυπώσεις. Επιπλέον, υπάρχει και η διπλωματική εργασία.

Οπότε, οι 120 διδακτικές μονάδες ελλοχεύουν τον κίνδυνο αλλοίωσης των ωρών του προγράμματος και των απαιτήσεων του σε δουλειά, που γίνεται τόσο εντός, όσο και εκτός των ωρών του τυπικού, με απουσίες μαθήματος της Σχολής.

Για όλους τους παραπάνω λόγους, οι 120 μονάδες θα πρέπει να μετατραπούν σε 180, όπως εξάλλου έχει από την αρχή ζητηθεί από το Υπουργείο και να μετατραπούν από 20 σε 30 ανά εξάμηνο. Οπότε, θα έρθει αυτό το 180, που λέμε.

Στο άρθρο 67, απαιτείται να διασαφηνιστεί απόλυτα το ακριβές καθεστώς πρόσληψης των αποφοίτων της Σχολής. Έως και σήμερα, οι απόφοιτοι αντιμετωπίζονται, ως δευτεροβάθμιας εκπαίδευσης, παρά τη φοίτησή τους στη Σχολή, η οποία είναι τριετής. Και μάλιστα, από τη στιγμή, που τώρα θεωρείται, ως προϋπόθεση το Λύκειο, μιλάμε για 3 χρόνια μεταλυκειακής εκπαίδευσης.

Δεδομένου ότι στο άρθρο 67, η προβλεπόμενη προτεραιότητα πρόσληψης τους στις αναστηλώσεις είναι βεβαίως ένα θετικό γεγονός, παρ’ όλα αυτά η αλήθεια είναι ότι το καθεστώς ΔΕ δεν ανταποκρίνεται στην πραγματικότητα και στις απαιτήσεις. Οι σπουδές στη Σχολή είναι 3 χρόνια εντατικής δουλειάς, μετά το λύκειο. Το γεγονός αυτό, στην πράξη, λειτουργεί ενάντια στους αποφοίτους και στην αγορά εργασίας.

Γι’ αυτό πιστεύουμε ότι είναι σωστό να τους εξασφαλίζεται ένα επίπεδο χρηματικών απολαβών, που να δικαιούνται, λόγω του αληθινού κόπου, που έχουν καταβάλει, 3 χρόνια, ως σπουδαστές στη Σχολή. Δηλαδή, ο εισερχόμενος απόφοιτος στην αγορά εργασίας να βρίσκει ένα καθεστώς πρόσληψης, που να εξασφαλίζει ότι θα έχει ένα εισόδημα, ώστε η ζωή του να είναι βιώσιμη.

Επιπλέον, στη σημερινή εποχή, όπου οι μισθολογικές απολαβές των νέων μαρμαροτεχνιτών είναι ιδιαίτερα χαμηλές, η συνέχιση του ίδιου μισθολογικού καθεστώτος αποτελεί αντικίνητρο, τόσο για να έρθουν στη Σχολή, όσο και για να συνεχίσουν τη σταδιοδρομία τους στην αναστήλωση των μνημείων. Αυτός είναι ένας σημαντικός λόγος, που η Σχολή δεν έχει την προσέλευση, που θα έπρεπε να έχει. Οι νέοι αποθαρρύνονται να ακολουθήσουν σπουδές, όταν το πτυχίο δεν αντικατοπτρίζει το διδακτικό περιεχόμενο και οι οικονομικές απολαβές στην αγορά εργασίας δεν είναι αρκετές.

Στο άρθρο 83, το οποίο αναφέρεται στις διοικητικές κυρώσεις για την καταπολέμηση της πειρατείας, μέσω διαδικτύου. Mε την τροποποίηση του άρθρου 65α επιβάλλεται διοικητικό πρόστιμο σε όσους αναπαράγουν για ιδιωτική χρήση ραδιοτηλεοπτικές εκπομπές, δηλαδή, αναγνωρίζεται ότι η αναπαραγωγή αυτή είναι παράνομη και προκαλεί απώλεια φορολογικών εσόδων προς το δημόσιο. Πέραν της τεράστιας αναστάτωσης, που θα προκληθεί στην αγορά, δεν δύναται κάποια κατηγορία συγγενικών δικαιούχων να θεωρείται ότι ζημιώνεται από την ιδιωτική αναπαραγωγή και να εντάσσεται στους δικαιούχους της εύλογης αμοιβής του άρθρου 18, παράγραφος 3 του ν.2121/1993, όταν απαγορεύεται, ως παράνομη, η ιδιωτική αναπαραγωγή των υλικών ενσωματώσεων, που αυτή παράγει. Για το λόγο αυτόν, ποτέ, άλλωστε, δεν θεωρήθηκαν δικαιούχοι της εύλογης αμοιβής του άρθρου 18, παράγραφος 3, οι παραγωγοί προγραμμάτων λογισμικού, οι οποίοι δύνανται να επιτρέπουν ή να απαγορεύουν την αναπαραγωγή των προγραμμάτων τους για ιδιωτική χρήση, δικαιολογώντας, αποκλειστικά και μόνο, σε αυτή την περίπτωση, την επιβολή διοικητικών προστίμων, αφού, σε περίπτωση παράνομης ιδιωτικής αναπαραγωγής των προγραμμάτων, επέρχονται φορολογικές απώλειες για το δημόσιο. Η αναπαραγωγή, όμως για ιδιωτική χρήση δεν είναι παράνομη αναπαραγωγή, κατά το άρθρο 18 του ν.2121/1993. Συνεπώς, αν παραμείνει η διάταξη, ως έχει, ούτε οι ραδιοτηλεοπτικοί οργανισμοί δύνανται να ενταχθούν στους δικαιούχους της εύλογης αμοιβής, αλλά ούτε και οι δημιουργοί, οι ερμηνευτές, οι εκτελεστές και οι παραγωγοί οπτικοακουστικών έργων μπορούν πλέον να παραμένουν, ως δικαιούχοι της εύλογης αμοιβής.

Περαιτέρω, η επιβολή διοικητικών προστίμων για παράνομες αναπαραγωγές ή παρουσιάσεις στο κοινό μόνο ορισμένων κατηγοριών πνευματικών έργων κατ’ αποκλεισμό των υπολοίπων επιφέρει μια διάκριση, που ούτε δικαιολογείται ούτε τεκμηριώνεται. Μήπως η απώλεια φορολογικών εσόδων από τις παράνομες αναπαραγωγές ή παρουσιάσεις στο κοινό των υπόλοιπων κατηγοριών πνευματικών έργων δεν πρέπει να αναπληρωθεί δια της επιβολής διοικητικών προστίμων; Γιατί αυτό φαίνεται ότι επιδιώκετε.

Εδώ και 10 μήνες, η αναστολή της χρηματοδότησης ταινιών και τηλεοπτικών γυρισμάτων είναι στο στάδιο της προετοιμασίας από τον ΕΚΚΟΜΕΔ – Creative Greece και οι καθυστερήσεις στην έναρξη της νέας πλατφόρμας αιτήσεων για το πρόγραμμα cashback έχουν επιδεινώσει περαιτέρω την κατάσταση. Ενώ η πλατφόρμα είχε αρχικά προγραμματιστεί να τεθεί σε λειτουργία, την 1η Οκτωβρίου του 2024, με βάση το ΦΕΚ, η έναρξη είχε αναβληθεί, για τα τέλη Ιανουαρίου του 2025, που είναι ήδη Φεβρουάριος κ.ο.κ..

Είναι σαφές, από τις μέχρι τώρα τουλάχιστον τακτικές, που ακολουθεί το Υπουργείο Πολιτισμού και το Creative Greece, ότι αδυνατεί να πληρώσει ή να προεγκρίνει οτιδήποτε, τουλάχιστον, μέχρι τον Ιούνιο του 2025 απ’ ό,τι φαίνεται. Αυτή η καθυστέρηση έχει παραλύσει τις κρίσιμες εξελίξεις στον κλάδο, με αποτέλεσμα οι περισσότερες ξένες συμπαραγωγές να επιλέγουν ανταγωνιστικές γειτονικές χώρες, όπως είναι η Ιταλία, η Μάλτα και η Βουλγαρία για τα γυρίσματα τους. Με άλλα λόγια, ταινίες, που περιμένουν προέγκριση και άλλες, που έχουν τελειώσει εδώ και 12 μήνες, δεν υπάρχουν χρήματα να πληρωθούν. Γιατί δεν μας εξηγεί ο Διευθύνων Σύμβουλος και το Διοικητικό Συμβούλιο του ΕΚΚΟΜΕΔ, γιατί οι μεγάλες χολιγουντιανές παραγωγές, όπως είναι η «Οδύσσεια» του Κρίστοφερ Νόλαν και η καινούργια ταινία του Μελ Γκίμπσον για τον Χριστό πήγαν, αντίστοιχα, στο Μαρόκο και στη Μάλτα, ενώ θα μπορούσαν να έχουν γυριστεί στην Ελλάδα;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Η ταινία του Νόλαν θα γυριστεί εδώ.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “Νίκη”»):** Θα γίνει εδώ; Ωραία.

Χωρίς λεφτά, για το προηγούμενο κομμάτι, που είπα, οπτικοακουστική βιομηχανία δεν γίνεται. Οι χορηγίες των 5.000 και 10.000 ευρώ στα φεστιβάλ του ΕΚΚΟΜΕΔ είναι σταγόνα στον ωκεανό, από τη στιγμή, που λείπουν και 150 εκατομμύρια και δεν υπάρχει ισολογισμός χρήσης, άρα δεν μπορεί να ξέρει κάποιος το ενεργητικό και το παθητικό για τον πρώην ΕΚΚΟΜΕ, αφού έχει διαγραφεί και από το ΓΕΜΗ.

 Επίσης, από πολλές πλευρές, εκφράζεται η έντονη ανησυχία, αναφορικά με την πιθανότητα ένταξης όλων των εγχώριων παραγωγών, στο πλαίσιο του ΕΣΠΑ, στη δράση Β. Μια τέτοια εξέλιξη ενδέχεται να προκαλέσει σοβαρά εμπόδια στην αποτελεσματική αξιοποίηση των διαθέσιμων κονδυλίων, λόγω των περιορισμών, που απορρέουν από τη φύση του ειδικού πλαισίου του ΕΣΠΑ και εδώ θέλουμε να πάρετε μια θέση, εάν όντως πρόκειται να συμβεί κάτι τέτοιο.

Παράλληλα, επισημαίνεται η απουσία οποιουδήποτε προτύπου πληρότητας, που να καλύπτει όλες τις περιπτώσεις, διασφαλίζοντας ότι οι παραγωγοί δεν θα διατρέχουν τον κίνδυνο υπέρογκων οικονομικών επιβαρύνσεων, εξαιτίας απορρίψεων, που βασίζονται στην υποκειμενική κρίση του αρμόδιου Ελεγκτή. Η διαδικασία αξιολόγησης θα πρέπει να βασίζεται σε σαφή και αντικειμενικά κριτήρια, τα οποία θα παρέχουν στους παραγωγούς τη δυνατότητα να εμπιστεύονται τον ΕΚΚΟΜΕΔ και να ενσωματώνουν με ασφάλεια το Cash Rebate στο χρηματοδοτικό τους σχέδιο, χωρίς να αντιμετωπίζουν τον κίνδυνο οικονομικής κατάρρευσης, λόγω υποκειμενικών εκτιμήσεων ή ασαφών παρατηρήσεων.

Τέλος, θεωρούμε ότι ο ΕΚΚΟΜΕΔ, λαμβάνοντας υπόψη τη φύση και τις ιδιαιτερότητες της Κινηματογραφικής Παραγωγής στην Ελλάδα, αλλά και αυτής του Ντοκιμαντέρ, ειδικότερα, που καταγράφει πραγματικότητες σε εξέλιξη, θα πρέπει να προβεί σε καταγραφή των σχετικών ζητημάτων και να εισέλθει σε διαπραγματευτικό διάλογο με τον αρμόδιο φορέα του ΕΣΠΑ , αν πρόκειται και σκέφτεστε κάτι τέτοιο;

Στόχος θα πρέπει να είναι η θέσπιση ειδικών ρυθμίσεων, που να ανταποκρίνονται στις ανάγκες και τις ιδιαιτερότητες της συγκεκριμένης βιομηχανίας, ώστε οι επαγγελματίες του κλάδου να έχουν τη δυνατότητα να εργάζονται απρόσκοπτα και να συνεχίζουν να παράγουν πολιτιστικό έργο, χωρίς να αντιμετωπίζουν εμπόδια ή διοικητικές δυσχέρειες.

Θα περιμένουμε να ακούσουμε και τους φορείς γι’ αυτό το νομοσχέδιο των πολλών άρθρων και επιφυλασσόμαστε για την κατ’ άρθρον συζήτηση για τα υπόλοιπα άρθρα.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κύριε Τσιρώνη.

Το λόγο έχει ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, συζητάμε τώρα γι’ αυτό το νομοσχέδιο, το οποίο έχει διάφορα θέματα πάλι ενταγμένα και σαν γενικό σκοπό έχει την αναδιοργάνωση των πολιτιστικών οργανισμών, την ενίσχυση δράσεων του Πολιτισμού και τη βελτίωση της διοικητικής λειτουργίας. Βέβαια, ο όρος «αναδιοργάνωση» είναι γενικός και ασαφής. Όλοι μπορούμε να φανταστούμε, με το δικό μας τρόπο, μία αναδιοργάνωση και αφήνοντας περιθώρια, για διάφορες ερμηνείες, δεν ξέρουμε, αν εξασφαλίζεται η καλλιτεχνική ανεξαρτησία των φορέων.

Το αντικείμενο καθορίζει τους τομείς εφαρμογής του νομοσχεδίου στην Εθνική Πινακοθήκη, στον «Οργανισμό Μουσείων Θεσσαλονίκης», το Φεστιβάλ Κινηματογράφου της Θεσσαλονίκης, στη Σχολή Τήνου κλπ.

Ορίζει την Εθνική Πινακοθήκη, ως νομικό πρόσωπο δημοσίου δικαίου, υπό την εποπτεία του Υπουργείου Πολιτισμού και, με αυτόν τον τρόπο, υπάρχουν οι πιθανότητες πολιτικών παρεμβάσεων είτε σε διορισμούς είτε στον τρόπο λειτουργίας του Μουσείου.

Ο σκοπός και τα μέσα εκπλήρωσης είναι η διαφύλαξη, η μελέτη και η έκθεση έργων τέχνης, ως βασικές αποστολές της Πινακοθήκης και εδώ δεν βλέπουμε ένα στρατηγικό σχέδιο λεπτομερές για την προώθηση της Σύγχρονης Τέχνης. Οι πόροι και η περιουσία είναι υποτίθεται κρατική επιχορήγηση, δωρεές από χορηγούς, εισιτήρια κ.λπ..

Εδώ, θα πρέπει να υπάρξει μεγάλη προσοχή, γιατί υφίσταται πάντα ο κίνδυνος κακοδιαχείρισης, αν δεν υπάρχει ισχυρό πλαίσιο ελέγχου. Το Διοικητικό Συμβούλιο και ο Γενικός Διευθυντής, που διαχειρίζονται την Πινακοθήκη, ορίζονται από το Υπουργείο Πολιτισμού, το οποίο ελέγχεται από τον Υπουργό Πολιτισμού, τον Υπουργό τον εκάστοτε, που ορίζει μέλη και στελέχη. Και εδώ, υπάρχει ένα συγκεντρωτισμός εξουσίας του Υπουργείου και θα πρέπει να υπάρχει μεγαλύτερη διαφάνεια στη διαδικασία επιλογής της διοίκησης.

Τα άρθρα 16 μέχρι 22 ρυθμίζουν τη λειτουργία Καλλιτεχνικών Επιτροπών για την αξιολόγηση έργων τέχνης και τη στελέχωση οργανικών θέσεων. Και εδώ, πρέπει να υπάρξει ένας σαφής ρόλος ανεξαρτήτων καλλιτεχνικών φορέων. Σχετικά με τον «Μητροπολιτικό Οργανισμό Μουσείων Θεσσαλονίκης», όπου καθορίζονται οι στόχοι του Οργανισμού, με επίκεντρο την προώθηση των εικαστικών τεχνών, υπάρχει η απουσία σαφών μηχανισμών στήριξης νέων καλλιτεχνών και στα άρθρα 29 έως 38, όπου ρυθμίζονται οι αρμοδιότητες διοίκησης και οι διαδικασίες της λήψης αποφάσεων, είναι περιορισμένη η συμμετοχή της καλλιτεχνικής κοινότητας στις αποφάσεις.

Στο θέμα του Μέρους Δ΄, με τον «Οργανισμό Μεγάρου Μουσικής Θεσσαλονίκης», καθορίζεται η σύνθεση του Δ.Σ. και οι διαδικασίες διορισμού των διευθυντικών στελεχών, που η πολιτική εποπτεία μπορεί να επηρεάσει και πάλι. Δε λέω για σήμερα, μιλάω για αύριο, μεθαύριο, για το καλλιτεχνικό πρόγραμμα και την αυτονομία του τρόπου λειτουργίας.

 Στο «Φεστιβάλ Κινηματογράφου της Θεσσαλονίκης», στο Μέρος Ε΄, που υπάρχει η ρύθμιση της λειτουργίας, με αναβαθμισμένες αρμοδιότητες για το Δ.Σ. και τον Καλλιτεχνικό Διευθυντή και πάλι υπάρχει ο κίνδυνος της απώλειας ανεξαρτησίας του «Φεστιβάλ» από την αυξημένη επιρροή του κράτους σε αυτό και η απουσία συμμετοχής κινηματογραφικών φορέων στη λήψη αποφάσεων.

 Στα άλλα θέματα, ειδικά θα κάνουμε περισσότερη αναφορά στη «Σχολή Καλών Τεχνών Πανόρμου Τήνου», η οποία γίνεται Ανώτερη Σχολή, ενώ ήταν μια προεκπαιδευτική, υποτίθεται, σχολή για τις καλές τέχνες. Ρυθμίζονται τα θέματα λειτουργίας της και των σπουδαστών, αλλά δεν βλέπουμε μέριμνα για την ακαδημαϊκή αυτονομία και διασύνδεση με την αγορά εργασίας. Υπάρχει ένα δυνητικό, ότι θα μπορούν να εργάζονται σε αναστηλώσεις και σίγουρα όχι σε μόνιμη βάση. Αυτά όλα πρέπει να τα συζητήσουμε, μετά την ακρόαση φορέων και να δούμε τι απόψεις έχουν γενικά οι εμπλεκόμενοι φορείς.

 Το ίδιο και στις ενισχύσεις, μέσω του μηχανισμού Cash Rebate, που είναι το Μέρος Η΄, στα άρθρα 100-106. Και εδώ θα πρέπει να υπάρξει ενίσχυση της εγχώριας κινηματογραφικής βιομηχανίας και όχι να γίνουμε απλά ένας χώρος, που θα γυρίζονται ξένες παραγωγές.

 Τώρα, επανερχόμενος στο θέμα του Διοικητικού Συμβουλίου του «Φεστιβάλ», είπαμε ότι η κριτική μας εστιάζεται στο ότι υπάρχει κεντρικοποίηση της εξουσίας, με συγκέντρωση αρμοδιοτήτων στο Γενικό Διευθυντή, πράγμα που περιορίζει τη συλλογικότητα και τον έλεγχο, που ασκούσαν τα παλαιότερα διοικητικά συμβούλια.

 Για την Καλλιτεχνική Διεύθυνση και τη διαδικασία επιλογής Διευθυντή, όπως αναφέραμε πάνω, πρέπει να είναι πιο διαφανής και αξιοκρατική και η διαδικασία δείχνει περισσότερο προσανατολισμένη στην κάλυψη προσωπικών επιλογών. Οι αυξημένες δε διοικητικές αρμοδιότητες, σε βάρος καθαρά καλλιτεχνικού έργου, ενδέχεται να περιορίσουν τη δυνατότητα καινοτομίας.

Βλέπουμε ότι δημιουργούνται αρκετές θέσεις εργασίας, 120, αν δεν κάνω λάθος στο νομοσχέδιο, του «Μουσείου Αλέξανδρου Σούτσου» και 100 θέσεις πιο κάτω, σε άλλες μορφές, σε άλλες περιπτώσεις του νομοσχεδίου. Θα τα συζητήσουμε, λεπτομερώς, αυτά και όχι τόσο για τη διαδικασία επιλογής, όσο για τις εκκρεμότητες, που υπάρχουν από άτομα, τα οποία περιμένουν να διοριστούν καιρό σε αυτές τις θέσεις και τι προτεραιότητες υπάρχουν, ανάλογα με τα χρόνια, που περιμένουν κάποιοι, όπως έχω πληροφορηθεί και οι οποίοι δεν είχαν δυνατότητα πρόσληψης σε παρόμοιους οργανισμούς και μουσεία κ.λπ..

Θέλουμε να πιστεύουμε και έχετε δει, κυρία Υπουργέ ότι εμείς είμαστε πάντα καλόπιστοι και στηρίξαμε τα περισσότερα νομοσχέδια, που φέρατε πρότερον, Κινηματογράφου, Βιβλίου κ.λπ.. Κάποιες λεπτομέρειες από αυτές χρειάζεται να αποσαφηνιστούν προς όφελος των πολιτών κυρίως και ειδικά τα θέματα του διορισμού των Διευθυντών, των Γενικών Διευθυντών, που είναι ένα λεπτό σημείο, γιατί θα ήταν διαφορετικό, αν δεν συγκέντρωναν τόσες αρμοδιότητες. Αυτή τη στιγμή, συγκεντρώνουν πολλές αρμοδιότητες με το νέο νομοσχέδιο.

 Θέλουμε να είμαστε καλόπιστοι και να δούμε την Ελλάδα να δημιουργεί πολιτισμό, σε διάφορες μορφές και να προσελκύει και χορηγούς. Γιατί, όπως είπαμε, και οι χορηγοί είναι απαραίτητοι και στις χορηγίες εμείς έχουμε συμφωνήσει στις περισσότερες. Έγινε του «Λάτση», πριν, το «Νιάρχος». Εγώ προσωπικά κάλεσα και το «Ίδρυμα Νιάρχος», αν θέλει να παραστεί εδώ και να μας πει την άποψή του και ελπίζω να είναι παρόντες κάποιοι από το «Ίδρυμα».

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Κόντη.

Σχετικά με τους Φορείς που θα κληθούν, είναι δεκατέσσερις (14) μετά από σύμπτυξη των προτάσεων, οι οποίοι είναι η εξής:

* Περιφέρεια Ηπείρου.
* Διευθύντρια Εθνικής Πινακοθήκης, η κυρία Τσιάρα.
* Πρόεδρος του «Μητροπολιτικού Οργανισμού Μουσείων Εικαστικών Τεχνών Θεσσαλονίκης».
* Δήμος Ζαγορίου.
* Δήμος Τήνου.
* «Προπαρασκευαστικό και Επαγγελματικό Σχολείο Καλών Τεχνών Πανόρμου».
* Πρόεδρος «Φεστιβάλ Κινηματογράφου Θεσσαλονίκης».
* «Οργανισμός Πνευματικής Ιδιοκτησίας».
* ΕΚΚΟΜΕΔ-«Ελληνικό Κέντρο Κινηματογράφου, Οπτικοακουστικών Μέσων και Δημιουργίας».
* Αδελφότητα «Το Ηρωικό Σούλι».
* Σύλλογος Εργαζομένων Πινακοθήκης.
* Σύλλογος Εθνικής Πινακοθήκης.
* Εκπρόσωπος του Δ.Σ. του Ιδρύματος «Μακεδονικό Μουσείο Σύγχρονης Τέχνης
* Εκπρόσωπος Δ.Σ. «Φεστιβάλ Θεσσαλονίκης».

Δεκατέσσερις οι φορείς και θέλω να θυμίσω, ότι μέχρι 10 αναφέρει ο Κανονισμός της Βουλής. Να πω, επίσης, ότι από τους 14, οι 8 είναι προτεινόμενοι μόνο από τη Μειοψηφία. Αρχικά, είχαν προταθεί 77 φορείς. Η Νέα Δημοκρατία είχε προτείνει 6, το ΠΑΣΟΚ 18, ο ΣΥ.ΡΙΖ.Α. 14, το Κομμουνιστικό Κόμμα Ελλάδας 3, η Ελληνική Λύση 3, η Νέα Αριστερά 12, η ΝΙΚΗ 7, η Πλεύση Ελευθερίας 6 και οι Σπαρτιάτες 8.

Εκτιμούμε, λοιπόν, ότι με το δεδομένο ότι οι 8 είναι προτεινόμενοι μόνο από τη Μειοψηφία, καλύπτεται όλο το φάσμα των απόψεων.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας):** Κύριε Πρόεδρε, να προσθέσουμε έναν 15ο από τον ΣΑΠΟΕ, το Σύνδεσμο Ανεξάρτητων Παραγωγών Οπτικοακουστικών Μέσων; Νομίζω ότι τον έχουμε ζητήσει και οι περισσότεροι, γιατί είχαν κάποια σχόλια στη διαβούλευση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, κυρία συνάδελφε, να τον προσθέσουμε, αλλά όχι παραπάνω.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας):** Όχι παραπάνω, κύριε Πρόεδρε. Ευχαριστούμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ, έχετε το λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κύριε Πρόεδρε, κύριοι Βουλευτές, σήμερα, θα περιοριστώ στο να σχολιάσω κάποια από τα σχόλια, τα οποία έγιναν από τους κ.κ. Βουλευτές και δεν θα κάνω κάποια τοποθέτηση συνολικά επί του νομοσχεδίου, καθώς θεωρώ ότι ο Εισηγητής μας ήταν επαρκέστατος, επομένως, δεν υπάρχει κανένας λόγος να επαναλάβω πράγματα, τα οποία, ήδη, έχουν λεχθεί.

Κρίμα που έφυγε η κυρία Αναγνωστοπούλου, γιατί θέλω να της απαντήσω για τη Σέριφο. Γιατί καλά είναι τα δημοσιεύματα, αλλά δεν πρέπει κανείς να περιορίζεται μόνο σε αυτά. Θέλω, λοιπόν, να απαντήσω τα εξής: ότι το Νοέμβρη του 2022, με απόφαση μου, συστήθηκε μια 15μελής Επιτροπή από επιστήμονες του Υπουργείου Πολιτισμού και όχι μόνο, για την καταγραφή και ανάδειξη της σύγχρονης μεταλλευτικής ιστορίας, στη Σέριφο. Αυτό, ακριβώς, για να ξέρουμε τι είναι αυτό, το οποίο πρέπει να προστατεύσουμε και σε ποιο βαθμό.

Η Επιτροπή αυτή ολοκλήρωσε το έργο της, στις 12 Ιουλίου του 2024 και διαβίβασε τα πορίσματά της στην αντίστοιχη αρμόδια Διεύθυνση του Υπουργείου Πολιτισμού. Αυτά τα πορίσματα είναι υπό επεξεργασία. Ας το κρατήσουμε αυτό. Επομένως, έχουμε πλήρη εικόνα για το τι συμβαίνει στα μεταλλεία της Σερίφου.

Τον Απρίλιο του 2024, κατετέθη στο Υπουργείο Πολιτισμού μία μελέτη, με τίτλο «Μελέτη ανάδειξης των Μνημείων Βιομηχανικής Αρχαιολογίας και μελέτη αποκατάστασης σκάλας φόρτωσης μεταλλευμάτων, στη θέση Μεγάλο Λιβάδι Σερίφου», σε μια έκταση 15 χιλιάδων τετραγωνικών μέτρων. Η μελέτη η συγκεκριμένη, ως όφειλε, άλλωστε, παρεπέμφθη από την αρμόδια Διεύθυνση Προστασίας Νεότερης Αρχιτεκτονικής Κληρονομιάς στο Κεντρικό Συμβούλιο Νεωτέρων Μνημείων, το οποίο σε συνεδρίασή του, το Σεπτέμβριο του 2024, γνωμοδότησε ομοφώνως – είναι 15 μέλη στο Κεντρικό Συμβούλιο Νεωτέρων Μνημείων – για την έγκριση της συγκεκριμένης μελέτης.

Ακολούθως, εκδόθηκε, στις 17 Οκτωβρίου 2024, η απόφαση της αρμόδιας Γενικής Διευθύντριας Αναστήλωσης Μουσείων και Τεχνικών Έργων. Αυτά τα θέματα δεν έρχονται για υπογραφή ούτε στο Γενικό Γραμματέα Πολιτισμού ούτε στον Υπουργό Πολιτισμού. Τι λέει, λοιπόν, η απόφαση, η οποία είναι αυτούσια η γνωμοδότηση του Συμβουλίου Νεωτέρων Μνημείων;

Λέει ότι εγκρίνει με τους ακόλουθους όρους:

Να διατηρηθεί και να ενισχυθεί, όπου είναι απαραίτητη, η αυτοφυής βλάστηση, ώστε να μην διαφοροποιείται από τον ευρύτερο περιβάλλοντα χώρο, αλλά αντίθετα να εναρμονίζεται με αυτόν.

Να κατατεθεί στην Υπηρεσία Νεωτέρων Μνημείων και Τεχνικών Έργων Αττικής, Στερεάς Ελλάδος και Κυκλάδων και στη Διεύθυνση Προστασίας και Αναστήλωσης Νεωτέρων Μνημείων, καθώς και στη Διεύθυνση Συντήρησης Αρχαίων και Νεωτέρων Μνημείων προς έγκριση, μετά από εξέταση από το Κεντρικό Συμβούλιο Νεωτέρων Μνημείων, η οριστική μελέτη του θέματος, που να περιλαμβάνει τη μελέτη φωτισμού και την τεκμηρίωση της κατασκευής ανελκυστήρων, στέψης αναλληματικών τοίχων και του διώροφου κτιρίου, το οποίο έχει έκταση 500 τετραγωνικά. Είναι, δηλαδή, πολύ πιο κάτω από την εκτός σχεδίου δόμηση. Τι είπε, λοιπόν, το Συμβούλιο; Ότι θέλω να ξαναδώ αυτό, που μου φέρνεις. Μου έχει φέρει κάτι προκαταρκτικό και θέλω να το ξαναδώ, σε επίπεδο οριστικής μελέτης.

Ο τελευταίος όρος είναι ότι η έγκριση δεν αναγνωρίζει δικαιώματα ιδιοκτησίας και αφορά μόνο τις διατάξεις του ν. 4858 του 2021.

Το μείζον θέμα, όπως αναδεικνύεται στο συγκεκριμένο δημοσίευμα, είναι η διαμάχη περί της ιδιοκτησίας. Αυτό δεν αφορούσε, δεν αφορά και δεν θα αφορά το Υπουργείο Πολιτισμού, όσο υπάρχει η ισχύουσα αρχαιολογική νομοθεσία. Γι’ αυτό, ακριβώς, ετέθη αυτός ο όρος, ότι το Υπουργείο Πολιτισμού δεν κάνει έλεγχο της ιδιοκτησιακής κατάστασης ενός ακινήτου, αλλά απευθύνεται στο φερόμενο ιδιοκτήτη, ο οποίος έχει καταθέσει τη μελέτη και σε κάθε περίπτωση είναι υποχρεωμένος να αποδείξει ότι φέρει νόμιμους τίτλους ιδιοκτησίας. Αλλιώς, δεν μπορεί να παρέμβει στο συγκεκριμένο χώρο, δεν μπορεί να δομήσει, δεν μπορεί να βγάλει καμία νόμιμη άδεια.

Αντιθέτως, η Διοίκηση είναι υποχρεωμένη να εξετάσει τη μελέτη, η οποία κατετέθη. Η μελέτη, για την οποία έκανε λόγο η κυρία Αναγνωστοπούλου, του Εθνικού Μετσόβιου Πολυτεχνείου, που είναι ένα ερευνητικό πρόγραμμα, με βάση προγραμματική σύμβαση του Μετσόβιου Πολυτεχνείου και του Δήμου της Σερίφου, χωρίς καμία συμμετοχή του Υπουργείου Πολιτισμού, κατετέθη στο Υπουργείο Πολιτισμού, τον Οκτώβριο του 2024, αφού, δηλαδή, είχε εξεταστεί το προηγούμενο από το Κεντρικό Συμβούλιο Νεωτέρων Μνημείων. Τα αποτελέσματα του ερευνητικού αυτού προγράμματος τα επεξεργάζονται οι αρμόδιες υπηρεσίες, προκειμένου και αυτά να εισαχθούν για γνωμοδότηση στο Κεντρικό Συμβούλιο Νεωτέρων Μνημείων.

Επίσης, η Διεύθυνση Προστασίας και Αναστήλωσης Νεωτέρων και Σύγχρονων Μνημείων έχει υπογράψει σύμβαση, μετά από δημόσιο ανοικτό διαγωνισμό για την υλοποίηση του έργου «Στερέωση, αποκατάσταση και αλλαγή χρήσης διατηρητέου κτιρίου - πρώην διοικητηρίου μεταλλείων σε πολιτιστικό κέντρο στο Μέγα Λιβάδι». Επισημαίνουμε ότι αυτές οι εργασίες πραγματοποιούνται στο έργο από τις υπηρεσίες του Υπουργείου Πολιτισμού, δεν αποπληρώνονται έγκαιρα από το φορέα χρηματοδότησης, που είναι ο Δήμος, με αποτέλεσμα και αυτές οι εργασίες να καθυστερούν.

Αυτό το οποίο μου κάνει εντύπωση είναι ότι το συγκεκριμένο κτίριο του Διοικητηρίου, το οποίο έχει όλα τα χαρακτηριστικά, για να αποτελεί νεότερο μνημείο, είναι αυτό για το οποίο έψεξε η κυρία Αναγνωστοπούλου την Κυβέρνηση της Νέας Δημοκρατίας, το 1991, τονίζοντας ότι Πρωθυπουργός ήταν ο Κωνσταντίνος Μητσοτάκης. Δηλαδή, η τότε Κυβέρνηση έπρεπε να παραβεί το νόμο, γιατί, λέει, το συγκεκριμένο κτίριο ήταν του Διευθυντή των μεταλλείων. Αυτά είναι αστεία πράγματα. Επομένως, κακώς το Mέγαρο της Δουκίσσης Πλακεντίας χαρακτηρίστηκε μνημείο, που είναι μέσα στο Βυζαντινό Μουσείο, γιατί ανήκει σε μία δούκισσα και κακώς το ανάκτορο του Τατοΐου και όλα τα γύρω του κτίρια χαρακτηρίστηκαν μνημεία, γιατί ανήκουν στην τέως βασιλική οικογένεια. Αυτά δεν είναι σοβαρά πράγματα.

Επίσης, άκουσα, ότι εγώ προσωπικά, ως Γενική Γραμματέας, το 1999, αντιστάθηκα στην κήρυξη της Σκάλας, ως μνημείο. Κατ’ αρχήν, η Σκάλα είναι μέσα σε προστατευόμενο χώρο. Και το σημαντικότερο, κανείς Γενικός Γραμματέας δεν είναι αυτός, ο οποίος αποφασίζει την κήρυξη ενός μνημείου ή όχι. Υπάρχει το Κεντρικό Συμβούλιο Νεωτέρων Μνημείων, με τις αντίστοιχες εισηγήσεις των υπηρεσιών. Μην τους υποτιμάμε, λοιπόν, τόσο πολύ. Είναι πάρα πολύ σοβαροί επιστήμονες.

Πάμε, λοιπόν, να δούμε τώρα το νομοσχέδιο. Καταρχήν, ως γενική αρχή, όλοι οι εποπτευόμενοι φορείς, νομικά πρόσωπα δημοσίου δικαίου, νομικά πρόσωπα ιδιωτικού δικαίου, ανώνυμες εταιρείες του δημοσίου, όλοι, ανεξαρτήτως Υπουργείου Πολιτισμού, εποπτεύονται από τον εκάστοτε Υπουργό. Το να λέμε, λοιπόν, ότι ο Υπουργός Πολιτισμού εποπτεύει όλα αυτά, άρα, θα βάλει τους δικούς του ανθρώπους, αυτό είναι τουλάχιστον παράλογο, γιατί εάν μη τι άλλο, αυτή η Κυβέρνηση είναι που καθιέρωσε την επιλογή του Προέδρου και του Αντιπροέδρου στα νομικά αυτά πρόσωπα, μέσω ΑΣΕΠ. Όχι, λοιπόν, τέτοιου είδους σχόλια και όχι τέτοιου είδους λαϊκίστικη προσέγγιση, διότι σε όλο το δυτικό κόσμο αυτού του είδους τα νομικά πρόσωπα εποπτεύονται από τις εκάστοτε κρατικές δομές. Το Μουσείο του Λούβρου, για παράδειγμα, εποπτεύεται από το αντίστοιχο Υπουργείο Πολιτισμού και, κατ’ επέκταση, από τον Γάλλο Πρόεδρο. Έχετε και πρόσφατα παραδείγματα.

Ακούσαμε ότι δεν υπάρχει αναφορά στον Κρατικό Προϋπολογισμό της Εθνικής Πινακοθήκης, του MOMus και διαφόρων άλλων νομικών προσώπων δημοσίου ή ιδιωτικού δικαίου - θα έρθω στην Τήνο ξεχωριστά - που εποπτεύονται από το Υπουργείο Πολιτισμού. Μα, ο κρατικός προϋπολογισμός, εάν δεν κάνω λάθος, είναι νόμος, ο οποίος έχει ψηφιστεί και εκεί συμπεριλαμβάνονται οι χρηματοδοτήσεις των εποπτευόμενων φορέων, δεν είναι κάτι το οποίο χρειάζεται να το επαναλάβουμε. Ετησίως, ψηφίζεται ο Κρατικός Προϋπολογισμός και περιλαμβάνονται.

Ένα γενικό σχόλιο για τα μουσεία και την επιχειρηματικότητα. Κοιτάξτε, σε όλο τον κόσμο τα μουσεία και οι πολιτιστικοί οργανισμοί ενδιαφέρονται να έχουν ιδιωτικά έσοδα και αυτό είναι απολύτως υγιές και ισχύει παντού. Θέλουν να έχουν πωλητήρια, θέλουν να έχουν εστιατόρια και θέλουν να έχουν διάφορες άλλες δράσεις, που θα ενισχύουν τα έσοδά τους και επαναλαμβάνω είναι γενικότερο. Δεν θα σας παραπέμψω σε βασικές μελέτες του σύγχρονου κόσμου, από την Κίνα, μέχρι την Αμερική, μέχρι τα ευρωπαϊκά κράτη, που αναφέρονται στην οικονομία του πολιτισμού. Μπορώ, ευχαρίστως, να το κάνω, αλλά θα πάρει πάρα πολύ χρόνο. Ακόμα και τα καταπληκτικά Ανάκτορα του Πέτερχοφ, στην Αγία Πετρούπολη, έχουν πωλητήρια, έχουν εστιατόρια και έχουν δράσεις αναψυχής και όλα μαζί αυτά τους αποφέρουν έσοδα. Επομένως, οι πολιτιστικοί οργανισμοί και τα μουσεία να συνδυάζονται, με ένα είδος επιχειρηματικότητας πολιτιστικής, είναι γενικά αποδεκτό, δεν είναι καθόλου κακό και, σε τελευταία ανάλυση, είναι κάτι το οποίο, ναι, υπηρετεί η πολιτική μας.

Ακόμη ένα τελευταίο στοιχείο. Από το 2019 μέχρι σήμερα, το Υπουργείο Πολιτισμού έχει καταφέρει να προσελκύσει χορηγίες 70 εκατομμυρίων. Είναι πάρα πολύ σημαντικό το νούμερο και βοηθάει πάρα πολύ σε πάρα πολλά έργα. Εάν θέλετε, λοιπόν, να δούμε τι γινόταν στο παρελθόν και με τι ποσά χορηγιών - γιατί ο χορηγικός νόμος ισχύει από το 2005 - και τι γίνεται σήμερα με τις χορηγίες και με τα αντίστοιχα ποσά.

Άκουσα ότι απόδειξη αυτής της κακής επιχειρηματικότητας είναι ότι ο Πρόεδρος της Εθνικής Τράπεζας είναι στο Διοικητικό Συμβούλιο της Εθνικής Πινακοθήκης. Μα, εάν κάποιος είχε κάνει τον κόπο να διαβάσει τον ιδρυτικό νόμο, μετά από τη χορηγία του Αλεξάνδρου Σούτσου, θα έβλεπε πώς και γιατί ο συγκεκριμένος θεσμός εκπροσωπείται στην Εθνική Πινακοθήκη.

Άκουσα, επίσης, για την Εθνική Πινακοθήκη ότι είναι πάρα πολύ κακό να δίνουμε επίδομα ευθύνης στους υπαλλήλους και το άκουσα από αριστερά Kόμματα. Ακούστε, η Εθνική Πινακοθήκη, μέχρι σήμερα, έχει τέσσερα Παραρτήματα τα οποία, επί της ουσίας, δεν είναι καταγεγραμμένα πουθενά. Υπάρχουν εξαιρετικά ευσυνείδητοι υπεύθυνοι των Παραρτημάτων αυτών, οι οποίοι δεν παίρνουν αυτό, το οποίο παίρνει ο τμηματάρχης στο ελληνικό δημόσιο. Τι κάνουμε, λοιπόν, με το νόμο αυτόν;

 Αυτά τα άτυπα Παραρτήματα τα οργανώνουμε σε επίπεδο Τμήματος και αυτό, το οποίο δίνουμε στον επικεφαλής, είναι αυτό το οποίο παίρνει ο Τμηματάρχης του ελληνικού δημοσίου. Αυτό ομολογώ ότι με ξενίζει πάρα πολύ σαν θέση, να είναι κακό.

Άκουσα, επίσης, πάλι για την Εθνική Πινακοθήκη, ότι κατά παρέκκλιση των χρήσεων γης, δημιουργούμε εστιατόριο και βιβλιοπωλείο. Μα, ποιο σύγχρονο μουσείο δεν έχει εστιατόριο και βιβλιοπωλείο; Και γιατί το κάνουμε αυτό; Προφανώς, για να ενισχύσουμε τα έσοδα και γιατί το κάνουμε, κατά παρέκκλιση των χρήσεων γης; Διότι, από τότε που καθιερώθηκαν οι χρήσεις γης στο συγκεκριμένο σημείο και εξαιτίας της Εθνικής Πινακοθήκης, απαγορεύονται καταστήματα υγειονομικού ενδιαφέροντος και λοιπής εμπορευματικής δραστηριότητας, επάνω στο συγκεκριμένο άξονα και στο συγκεκριμένο σημείο. Άρα, η Πινακοθήκη, για να τα έχει αυτά νόμιμα, θα πρέπει να τα αδειοδοτήσει και νόμιμα. Πώς θα τα αδειοδοτήσει; Από το 1954, που είναι νόμος της, μέχρι σήμερα, έχει παρέλθει πάρα πολύ μεγάλο διάστημα και έχουν αλλάξει πάρα πολλά πράγματα. Γι’ αυτό, λοιπόν, είναι η κατά παρέκκλιση στις χρήσεις γης.

Άκουσα, επίσης, διάφορα σχόλια για την καλή νομοθέτηση. Κοιτάξτε, δεν είναι κακό, όταν λειτουργήσει ένας φορέας 1 - 1,5 χρόνο και διαπιστώσει κανείς κάποια αρρυθμία, να πάει να τη διορθώσει. Δεν κρατάει κάτι, το οποίο, θεωρητικά, μπορεί να ήταν καλό, αλλά εν τοις πράγμασι, μπορεί να δημιουργεί προβλήματα. Το διορθώνει και το βελτιώνει. Αυτό είναι το ηθικό. Αυτό είναι το έντιμο. Και επειδή αυτό το άκουσα από διάφορους, αλλά το άκουσα και από την κυρία Γρηγοράκου, έχω να επισημάνω ότι στον πολιτικό σας χώρο, στον κομματικό σας χώρο, υπήρξαν πολλοί έγκριτοι νομικοί, οι οποίοι ήταν και πολιτικοί και οι οποίοι νομοθέτησαν, δεν δίστασαν, μέσα σε ένα δίμηνο, τρίμηνο, να διορθώσουν κάτι, το οποίο πέρασε και δεν ήταν τόσο επιτυχές. Μη μιλάμε, λοιπόν, για μη καλή νομοθέτηση. Η καλή νομοθέτηση είναι να είσαι έντιμος σε αυτά που κάνεις και αν κάπου έχεις κάνει λάθος, να πας να τα διορθώσεις.

Επίσης, άκουσα για την ανάγκη κωδικοποίησης της νομοθεσίας του σύγχρονου πολιτισμού. Εάν μια κυβέρνηση ενδιαφέρθηκε για την κωδικοποίηση της νομοθεσίας, σε όλους τους τομείς, αυτή είναι η Κυβέρνηση του Κυριάκου Μητσοτάκη. Ο σύγχρονος πολιτισμός έχει το δεδομένο, δεν θα μιλήσω αν είναι καλό ή κακό, να έχουν παρεισφρήσει νομοθετήματα, διατάξεις, σε οτιδήποτε μπορεί να φανταστεί κανείς από νομοθέτημα - από νομοθέτημα του Υπουργείου Εσωτερικών, μέχρι ένα νομοθέτημα του Υπουργείου Αγροτικής Ανάπτυξης. Αυτή τη στιγμή, η κωδικοποίηση της σύγχρονης νομοθεσίας, την οποία έχει αναλάβει ο Υφυπουργός, ο Ιάσων Φωτήλας, βρίσκεται στο τελικό της στάδιο, την επεξεργάζεται συγκεκριμένη ομάδα, με στελέχη του Συμβουλίου της Επικρατείας και του Νομικού Συμβουλίου του Κράτους και πολύ σύντομα θα σας έρθει, αλλά μην θεωρήσετε ότι ήταν η πιο εύκολη νομοθεσία να κωδικοποιηθεί. Άλλωστε, το Υπουργείο Πολιτισμού έχει δώσει απολύτως θετικά δείγματα για την κωδικοποίηση στη νομοθεσία και την πίστη του σε αυτό, διότι η πρώτη νομοθεσία, που κωδικοποιήθηκε, ήταν της Πολιτιστικής Κληρονομιάς και έτσι προέκυψε ο ν. 4858/2021.

Τώρα, να πάω σε ορισμένα θέματα, τα οποία ετέθησαν και απασχόλησαν περισσότερο όλους σας, για τη Σχολή της Μαρμαροτέχνιας στην Τήνο. Άκουσα, ότι η Σχολή δεν έχει εξασφαλισμένο τακτικό προϋπολογισμό, ότι τα έσοδά της προέρχονται από άλλες δραστηριότητες, αλλά όχι από το κράτος. Αυτό το οποίο, ίσως, δεν έγινε σαφές, παρά το γεγονός ότι αναφέρεται σαφώς στο νομοσχέδιο, είναι ότι η Σχολή δεν είναι ένα ανεξάρτητο νομικό πρόσωπο. Η Σχολή είναι Διεύθυνση, γίνεται Διεύθυνση του Υπουργείου Πολιτισμού. Ως Διεύθυνση, λοιπόν, μιας κρατικής δομής του Υπουργείου, δεν μπορεί παρά να χρηματοδοτείται από το Υπουργείο. Αυτό είναι αυτονόητο, είναι απολύτως αυτονόητο και γι’ αυτό, μετά την ψήφιση του νόμου, θα αποκτήσει ειδικό κωδικό, ΑΛΕ, στον οποίο θα εγγραφεί ο προϋπολογισμός. Επομένως, δεν τίθεται θέμα ότι η Σχολή δεν θα χρηματοδοτείται.

Κάτι ακόμα. Η Σχολή σήμερα είναι αδιαβάθμητη, με ό,τι αυτό σημαίνει. Έχει πάρα πολλά μειονεκτήματα το να είναι κανείς σε αδιαβάθμητη Σχολή. Τι γίνεται, λοιπόν, με τις διατάξεις μας; Γίνεται Ανώτερη Σχολή. Τι σημαίνει Ανώτερη Σχολή; Τι προνόμια έχει κανείς να είναι σε Ανώτερη Σχολή; Αυτά όλα, τα οποία έχουν θεσμοθετηθεί, στα πρόσφατα νομοθετήματα του Υπουργείου Παιδείας, Θρησκευμάτων και Αθλητισμού για την ανώτερη εκπαίδευση.

Το 2021, όταν το Υπουργείο Πολιτισμού είχε συζητήσει με τη Σχολή κάποια ζητήματα, δεν υπήρχε ακόμα το πλαίσιο το θεσμικό της Ανώτερης Εκπαίδευσης, που υπάρχει σήμερα. Επομένως και αυτό ξεκαθαρίζεται, από το αδιαβάθμητο πηγαίνουμε σε Ανώτερη Σχολή Επιπέδου 5.

Άκουσα, επίσης ότι υπάρχει μια Εφορεία, ότι εμπλέκεται η Εκκλησία. Αυτά συνέβαιναν, μέχρι σήμερα. Αυτά πήγαμε να εξορθολογίσουμε. Δεν υπάρχει πλέον ούτε Εφορεία ούτε Ταμείο ούτε Εκκλησία. Αυτό, το οποίο έχουμε προβλέψει, είναι εξαιτίας της στενής σχέσης, που έχει η Σχολή με τον τοπικό πληθυσμό και με το Ίδρυμα το Εκκλησιαστικό, εάν θέλει το Εκκλησιαστικό Ίδρυμα, να μπορεί να χορηγεί κάποιες υποτροφίες. Εάν θέλει.

Επομένως, δεν υπάρχει τίποτε άλλο από τον Κρατικό Προϋπολογισμό και από τα έσοδα, που προβλέπονται από προγράμματα, από δραστηριότητες κ.λπ., όπως σε όλες τις δημόσιες υπηρεσίες του Υπουργείου Πολιτισμού.

 Άκουσα, επίσης ότι δεν κάνουμε τίποτα για τις υποδομές. Εάν κάπου κάτι κάνει σε υποδομές το Υπουργείο Πολιτισμού, είναι η Σχολή της Μαρμαροτεχνίας. Μέχρι σήμερα, η Σχολή λειτουργεί στο Παλαιό Δημοτικό Σχολείο του Πανόρμου, το οποίο, κάποια στιγμή, μετασκευάστηκε, για να μπορεί να χρησιμοποιείται ως Σχολή. Το Υπουργείου Πολιτισμού, αυτήν τη στιγμή, υλοποιεί ένα έργο 13,5 εκατομμυρίων ευρώ, αναβαθμίζοντας τη Σχολή, προσφέροντας 2.500 τετραγωνικά νέων υποδομών στη Σχολή και εξασφαλίζοντας εντελώς καινούργια εργαλεία, από τα απλά ντεσιλιδάκιαμέχρι τις γεφυροπλάστιγγες και μέχρι τα ηλεκτρονικά όργανα, τα οποία είναι απαραίτητα για μία τέτοια Σχολή, την οποία θέλουμε να αναβαθμίσουμε, από σεβασμό στην ευγενή τέχνη του μαρμάρου.

 Το μάρμαρο είναι ένα πάρα πολύ ευγενές υλικό, ας μην το υποτιμούμε, λοιπόν. Το να λέγεται «Καλής Τέχνης Μαρμαροτεχνίας» είναι μόνον έπαινος για τους μαρμαράδες. Εάν ανατρέξει κανείς διαχρονικά από τα κυκλαδικά ειδώλια, μέχρι το Γιαννούλη Χαλεπά και τα δημιουργήματά του και μέχρι τα δημιουργήματα των σύγχρονων Ελλήνων γλυπτών, θα δει ακριβώς αυτήν την ευγένεια του υλικού και αυτήν την εξαιρετικά καλή τέχνη του μαρμάρου.

 Για να δούμε λίγο τώρα και πιο πρακτικά πράγματα, διότι έγινε πολύς λόγος για τις μονάδες. Από 180 έως 240 μονάδες έχουν πλέον, με βάση το ισχύον θεσμικό πλαίσιο, μόνο τα Ανώτατα Εκπαιδευτικά Ιδρύματα. Επομένως, στη Σχολή της Τήνου, την οποία την κάνουμε Ανώτερη, δίνουμε το μάξιμουμ, το οποίο μπορεί να δοθεί και το οποίο προβλέπεται από το ισχύον πλαίσιο της ανώτερης εκπαίδευσης. Σε καμία περίπτωση, λοιπόν, δεν μπορεί να έχει 180 ECDS, τα οποία αποδίδονται κανονικά μόνο σε αποφοίτους Προγραμμάτων Α΄ Κύκλου Σπουδών Ανώτατων Εκπαιδευτικών Ιδρυμάτων.

 Επειδή άκουσα και για τις Τουριστικές Σχολές, η ρύθμιση που ψηφίστηκε, με το άρθρο 25 του νόμου 5121/2024, αφορά τη δυνατότητα κατάταξης των αποφοίτων των Σχολών Τουριστικής Εκπαίδευσης σε συγκεκριμένα Α.Ε.Ι., με κύριο αντικείμενο τις τουριστικές σπουδές. Δεν αποδόθηκαν στις Σχολές τις Τουριστικές ECDS στα Προγράμματα Σπουδών, αλλά χορηγήθηκε ακαδημαϊκός διάδρομος, διαπερατότητα, δηλαδή, για κατάταξή τους στο 5ο ή 7ο εξάμηνο, ανάλογα με το χρόνο εισαγωγής τους, λόγω διαφοροποίησης του Προγράμματος Σπουδών. Ομοίως, στη Σχολή Μαρμαροτεχνίας, αναγνωρίζεται ότι οι απόφοιτοι πλέον θα είναι επιπέδου 5 Εθνικού Πλαισίου Προσόντων, με δυνατότητα ακαδημαϊκού διαδρόμου διαπερατότητας σε Α.Ε.Ι.. Επισημαίνεται, ότι οι τρεις καλύτεροι απόφοιτοι κατατάσσονται αυτοδίκαια στην Ανώτατη Σχολή Καλών Τεχνών.

Εάν κοιτάξετε το άρθρο 25 του ν.5121/2024, όλα αυτά αναλύονται πάρα πολύ καλά.

Επομένως, ας μην μπερδεύουμε τον ακαδημαϊκό διάδρομο, τον οποίον, ούτως ή άλλως, αποκτά με ένα άτομο περισσότερο η Σχολή Μαρμαροτεχνίας, με αυτό, το οποίο έχει συμβεί στις Ανώτερες Σχολές Τουριστικής Εκπαίδευσης, είναι δύο διαφορετικά πράγματα. Οι Ανώτερες Σχολές Τουριστικής Εκπαίδευσης δεν πήραν τις μονάδες, που εξασφαλίζει το Ευρωπαϊκό Σύστημα Μεταφοράς και Συσσώρευσης Πιστωτικών Μονάδων – το European Credit Transfer and Accumulation System (ECTS). Για μένα είναι ξεκάθαρα τα πράγματα.

Επίσης, θα ήθελα να πω ότι για τη Σχολή Μαρμαροτεχνίας, από το 1954 μέχρι σήμερα, ουδείς έκανε κάτι. Θα έπρεπε να είστε σίγουροι, με μια θετική καλοπιστία, ότι τώρα, που αποφασίσαμε να κάνουμε πράγματα για τη Σχολή, έχουμε φροντίσει να έχουμε εξαντλήσει τα μέγιστα των περιθωρίων, που μας επιτρέπει το ισχύον θεσμικό πλαίσιο.

Από εκεί και πέρα, άκουσα ότι η Σχολή θα πρέπει να επιστρέψει στο Υπουργείο Παιδείας και Θρησκευμάτων, διότι εκεί ήταν στην αρχή. Ναι, πράγματι, όταν ιδρύθηκε η Σχολή, το Υπουργείο Παιδείας ήταν Υπουργείο Παιδείας και Θρησκευμάτων και δεν υπήρχε το Υπουργείο Πολιτισμού, το οποίο ιδρύθηκε, το 1973. Με την ίδρυση του Υπουργείου Πολιτισμού, το 1973 και έκτοτε, η Σχολή του Πανόρμου της Τήνου υπήχθη στο Υπουργείο Πολιτισμού, για έναν πολύ απλό λόγο, γιατί το Υπουργείο Πολιτισμού μπορεί να εξασφαλίσει την επαγγελματική ικανοποίηση των ανθρώπων, που τελειώνουν τη Σχολή.

Εάν ανατρέξουμε, βεβαίως, στο 1830, όλη η Αρχαιολογική Υπηρεσία, ως Γενική Διεύθυνση Αρχαιοτήτων, ήταν στο Υπουργείο Παιδείας και Θρησκευμάτων και αργότερα στο Υπουργείο Προεδρίας. Καλώς ή κακώς, έγινε ένα Υπουργείο Πολιτισμού, το 1973.

Επίσης, δεν θα μπω στις λεπτομέρειες ότι οι βυζαντινοί ναοί της Θεσσαλονίκης δεν λειτουργούν με κανονικό ωράριο, διότι λειτουργούν. Αυτά, ευχαρίστως, αν θέλετε, να τα πούμε στην κατ’ άρθρον συζήτηση ή στην Ολομέλεια ή οποτεδήποτε άλλοτε θέλετε.

Επίσης, ρωτήσατε τι γίνονται τα πωλητήρια των μουσείων και γιατί δεν προβλέφθηκαν νωρίτερα. Διότι ήταν φορολογικές διαδικασίες, οι οποίες δεν μπορούν να προβλεφθούν νωρίτερα. Άλλωστε, από την αρχή, είχαμε πει ότι τα πωλητήρια θα ξεκινήσουν ανακαινισμένα στη νέα τουριστική περίοδο, που ξεκινά 1η Απριλίου.

Άκουσα, επίσης, κάποια σχόλια, γιατί απαλλοτριώνουμε κτίρια. Απαλλοτριώνουμε κτίρια, με την ίδια λογική, που ο αρχαιολογικός νόμος μας επιτρέπει να απαλλοτριώσουμε γαίες για αρχαιολογικούς σκοπούς, για τη φύλαξη των αρχαιοτήτων. Επίσης, ότι τέτοιου είδους αρχαία τα βρίσκουμε στα υπόγεια των σπιτιών. Μα, είναι δύο διαφορετικά πράγματα. Αυτό το οποίο προσπαθούμε να κάνουμε είναι, με την ίδια λογική της αρχαιολογικής απαλλοτρίωσης, κατά τον αρχαιολογικό νόμο, δηλαδή, να μπορούμε να απαλλοτριώσουμε ένα κτίριο, χωρίς τις άλλες διαδικασίες του Δημοσίου, για να προστατέψουμε αρχαιότητες, οι οποίες, σε κάθε ανασκαφή, βγαίνουν κατά εκατοντάδες.

Άκουσα, επίσης, μάλλον, πολύ δυσάρεστα σχόλια για το σημερινό Καλλιτεχνικό Διευθυντή του Μεγάρου Μουσικής Θεσσαλονίκης. Δεν θα μπω στην ίδια λογική να σχολιάσω την προηγούμενη Καλλιτεχνική Διευθύντρια του Μεγάρου. Το να συζητάμε, όμως, πως ένας άνθρωπος, με πάρα πολλές περγαμηνές, εκτός Ελλάδος, γιατί άκουσα για την κυρία, την προηγούμενη Καλλιτεχνική Διευθύντρια, ότι επελέγη στην Αργεντινή, μα και ο σημερινός Καλλιτεχνικός Διευθυντής είναι εξαιρετικά διάσημος στην Αμερική και στον Καναδά, το να υποτιμούμε τόσο τους ανθρώπους, για να υποστηρίξουμε κάποιες δικές μας απόψεις, δεν είναι και τόσο σωστό.

Επίσης, άκουσα το ότι ο Διευθυντής της Εθνικής Πινακοθήκης κατ’ αντιστοιχία με τους άλλους φορείς, θα είναι πλέον Γενικός Διευθυντής και ότι αυτό γίνεται, γιατί θέλουμε να «τακτοποιήσουμε κομματικά στελέχη». Είναι ντροπή να λέγεται ότι η κυρία Συραγώ Τσιάρα είναι κομματικό στέλεχος της Νέας Δημοκρατίας, διότι με την επαύριον του νόμου η κυρία Τσιάρα θα είναι στην Πινακοθήκη.

 Τέλος και με αυτό κλείνω, κύριε Πρόεδρε, θα ήθελα να σταθώ σε κάποιες διατάξεις, που εμείς τις θεωρούμε πάρα πολύ σημαντικές, αυτές είναι οι διατάξεις για την πειρατεία.

Η πειρατεία είναι μία μάστιγα στο κεφάλαιο των πνευματικών δικαιωμάτων. Είναι πολύ σημαντικό το ότι ερχόμαστε και ρυθμίζουμε και αυτόν τον τομέα.

Θέλω να σταθώ στη διάταξη για το Σούλι, γιατί, αν θέλουμε πραγματικά να προστατεύσουμε την πολιτιστική κληρονομιά, την ιστορία και τους αγώνες αυτού του λαού, μόνο τέτοιες διατάξεις, που θα επιτρέψουν και σε ιδιώτες να αποκαταστήσουν κατασκευές, κτίρια, στο Σούλι, θα ξαναδώσει ζωή σε αυτή την περιοχή και θα ξαναπάει κατοίκους σε μια περιοχή, που έχει ερημωθεί.

Θέλω να δώσω ιδιαίτερη βαρύτητα στη διάταξη για το Εθνικό Μουσείο Σύγχρονης Τέχνης, για την οποία δεν άκουσα τίποτα. Το Μετρό, σε συνεννόηση που κάναμε, που είναι ο ιδιοκτήτης του ακινήτου, παραδίδει το ακίνητο, με αποτέλεσμα περίπου 400.000, που έδινε ως ενοίκιο το Μουσείο Σύγχρονης Τέχνης, θα ενισχύουν πλέον τον προϋπολογισμό του.

Τέλος, τα Βραβεία «Μελίνα Μερκούρη» και «Δημήτρη Χορν». Εάν το Υπουργείο Πολιτισμού δεν τα αναδεχόταν, τα δύο βραβεία αυτά, τα οποία είναι πάρα πολύ σημαντικά για τον καλλιτεχνικό κόσμο, θα χάνονταν, διότι ούτε το «Ίδρυμα Μελίνα Μερκούρη» ούτε το «Ίδρυμα Χορν» έχει τη δυνατότητα να τα υποστηρίζει. Ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της επιτροπής):** Κι εμείς ευχαριστούμε.

Σε αυτό το σημείο, λύεται η συνεδρίαση. Απλώς, να υπενθυμίσω ότι οι επόμενες δύο συνεδριάσεις θα γίνουν την Πέμπτη, όπως αποφασίσθηκε, 13 Φεβρουαρίου, στη 1 μ.μ., με την ακρόαση των φορέων και στις 4 μ.μ., θα γίνει η συζήτηση επί των άρθρων, στην ίδια αίθουσα.

Καληνύχτα σας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

Τέλος και περί ώρα 18.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**